open-index/open-wikipedia-markdown huggingface dataset:
భారత కేంద్ర బడ్జెట్ 2023 - 24

**భారత కేంద్ర బడ్జెట్ 2023-24** (ఆంగ్లం:2023 Union budget of India) దీన్ని ప్రస్తుత ఆర్థిక మంత్రి నిర్మలా సీతారామన్ 2023 ఫిబ్రవరి 1న భారత పార్లమెంట్లో ఉదయం 11 గంటలకు సమర్పించింది. దీంతో వరుసగా రెండోసారి డిజిటల్‌ పద్దును పార్లమెంట్‌కు సమర్పించినట్టయింది. ఇది 2020 నుండి నరేంద్ర మోడీ నేతృత్వంలోని జాతీయ ప్రజాస్వామ్య కూటమి (NDA) ప్రభుత్వ రెండవ టర్మ్ లో నాల్గవ బడ్జెట్. ఆర్థిక మంత్రిగా నిర్మలా సీతారామన్ బడ్జెట్ ప్రవేశపెట్టడం వరుసగా ఇది ఐదోసారి కాగా వచ్చే ఏడాది సార్వత్రిక ఎన్నికలు జరగనున్న నేపథ్యంలో అప్పుడు ప్రస్తుత ప్రభుత్వం ఓటాన్ అకౌంట్ బడ్జెట్ ను ప్రవేశపెడుతుంది.

## చరిత్ర
యూనియన్ బడ్జెట్ అనేది భారతదేశ వార్షిక ఆర్థిక నివేదిక; కాలానుగుణంగా ప్రభుత్వ ఆదాయం, ఖర్చుల అంచనా. భారత రాజ్యాంగంలోని ఆర్టికల్ 112 ప్రకారం, ఇది ప్రభుత్వం తప్పనిసరి విధి. భారతదేశపు మొదటి బడ్జెట్‌ను 1860 ఫిబ్రవరి 18న స్కాట్‌లాండ్‌కు చెందిన జేమ్స్ విల్సన్ సమర్పించారు. 1947 నవంబరు 26న ఆర్కే షణ్ముఖం చెట్టి స్వతంత్ర భారత తొలి కేంద్ర బడ్జెట్‌ను సమర్పించారు. కేంద్ర ప్రభుత్వం ప్రతీ ఏటా దేశానికి వచ్చే ఆదాయం, ఖర్చులతో బడ్జెట్ రూపొందిస్తుంది. బడ్జెట్ ప్రవేశపెట్టాక ఆర్థిక సంవత్సరం ప్రారంభానికి ముందు పార్లమెంటు ఉభయ సభలు ఆమోదించాలి. అంటే ఈ ప్రక్రియ ఏప్రిల్ 1 లోపు పూర్తవ్వాల్సిఉంటుంది.

## ప్రాధాన్య అంశాలు
సప్త రుషుల రీతిలో బడ్జెట్‌లో ఏడు అంశాలకు ప్రాధాన్యం ఇచ్చినట్లు ఆర్థిక మంత్రి వెల్లడించారు.

* సమ్మిళత వృద్ధి
* చిట్టచివరి వ్యక్తికి కూడా లబ్ధి చేకూరాలి
* మౌలిక సదుపాయాలు- పెట్టుబడులు
* సామర్థ్యాలను వెలికితీయడం
* హరిత వృద్ధి
* యువ శక్తి 
* ఆర్థిక రంగం బలోపేతం

## బడ్జెట్ ముఖ్యాంశాలు

* నీతి ఆయోగ్ మరో మూడేళ్లు పొడగింపు
* చిరుధాన్యాల ప్రాధాన్యత పెంచేందుకు చర్యలు
* శ్రీఅన్న పథకం ద్వారా చిరు ధాన్యాల రైతులకు ప్రోత్సాహం
* సేంద్రియ వ్యవసాయానికి ప్రోత్సాహం
* హరిత ఇంధనం కోసం పటిష్ఠమైన చర్యలు
* విద్యార్థుల కోసం ప్రత్యేకంగా నేషనల్‌ డిజిటల్‌ లైబ్రరీలు ఏర్పాటు
* పురాతన తాళపాత్రల డిజిటలైజేషన్‌ కోసం ప్రత్యే చర్యలు
* ఆర్టిఫిషియల్‌ ఇంటెలిజెన్స్‌ అభివృద్ధికి ప్రత్యేక నిధులు
* డిజిటల్ ఇండియాకు అనుగుణంగా వన్‌స్టాప్ ఐడెంటిటీ కేవైసీ విధానం
* మహిళల కోసం కొత్తగా *మహిళా సమ్మాన్ సేవింగ్స్ సర్టిఫికేట్* స్కీమ్ 
* *సీనియర్ సిటిజన్స్ పొదుపు పథకం*లో డిపాజిట్ పరిమితి 15 లక్షల నుంచి రూ.30 లక్షలకు పెంపు
* కోస్తాలో మడ అడవుల అభివృద్ధికి ప్రత్యేక నిధులు

## వ్యక్తిగత ఆదాయపు పన్ను
ఇన్‌కం ట్యాక్స్‌కు సంబంధించి పాత పన్ను విధానంలో ఎటువంటి మార్పులు లేవు. ఇక రిటర్న్‌లు దాఖలు చేసే సమయంలో ‘కొత్త ఆదాయ పన్ను విధానం’ డీఫాల్ట్‌ ఆప్షన్‌గా వస్తుంది. దీనికి సంబంధించిన మార్పులు:

* కొత్త పన్ను విధానంలో రూ. 5 లక్షల రిబేట్‌ పరిధిలోకి వచ్చే ఆదాయాన్ని రూ.7లక్షలకు పెంచారు.
* గతంలో ఇందులో 6 శ్లాబులు ఉండగా కొత్తగా 5కు కుదించారు. రూ.3 లక్షల వరకు ఎటువంటి పన్ను ఉండదు.
** రూ.3-6 లక్షల వరకు 5శాతం,
** రూ.6-9 లక్షల వరకు 10శాతం,
** రూ.9-12 లక్షలకు 15శాతం,
** రూ.12-15 లక్షల మధ్య ఆదాయం ఉంటే 20శాతం పన్ను కట్టాల్సిఉంటుంది. 
** అలాగే రూ.15 లక్షల ఆదాయం దాటిన వారిపై అత్యధికంగా 30శాతం పన్ను రేటు విధిస్తారు.
ఆదాయపు పన్ను రిటర్న్‌ల సగటు ప్రాసెసింగ్ సమయాన్ని 93 రోజుల నుంచి 16 రోజులకు తగ్గించారు.

## మూలాలు


వర్గం:భారతదేశం
వర్గం:కేంద్ర బడ్జెట్
వర్గం:భారత ఆర్థిక వ్యవస్థ
వీర సేనాపతి

**వీర సేనాపతి** 1964, ఏప్రిల్ 4న విడుదలైన తెలుగు డబ్బింగ్ సినిమా. మలయాళభాషలో 1962లో వెలువడిన వేలుతంబి దళవ అనే సినిమా దీని మాతృక. ఎవర్ షైన్ పిక్చర్స్ ఈ సినిమాను నిర్మించింది.
## నటీనటులు
* కొట్టారక్కర శ్రీధరన్ నాయర్ - వేలుతంబి
* తిక్కురిస్సి సుకుమారన్ నాయర్ - జయంతన్ నంబూద్రి
* అదూర్ భాసి - మల్లన్ పిళ్ళై
* జి.కె.పిళ్ళై - కుంజునీలన్ పిళ్ళై
* సత్యపాల్ - మెకాలే
* రాగిణి - జగదాంబిక
* ప్రేమ్ నవాజ్ - ఉన్ని నంబూద్రి
* అంబికా సుకుమారన్ - సీతాలక్ష్మి
* సుకుమారి - జానకి
## సాంకేతికవర్గం
* దర్శకత్వం : జి.విశ్వనాథం
* మాటలు, పాటలు: శ్రీశ్రీ
* ఛాయాగ్రహణం: పి.కె.మాధవన్ నాయర్
* సంగీతం: వి.దక్షిణామూర్తి

## కథ
తిరువాన్కూరు మహారాజు బలరామవర్మ 18 యేళ్ళ యువకుడు. అతని తరఫున రాజ్యాన్ని పరిపాలిస్తున్న 'దళవాయి' జయంతన్ నంబూద్రి నిరంకుశ పాలనతో కథ ప్రారంభమవుతుంది. దేశం అన్ని స్థాయిల్లోనూ అవినీతి, నిర్వహణ లోపంతో సతమతమైంది. రాజసేవలో ఉన్న వేలుతంబి జయంతన్ నంబూద్రి దౌర్జన్యాన్ని బట్టబయలు చేయడంలో విజయం సాధించి సేనాపతి స్థానానికి ఎదిగాడు. శిక్షగా జయంతన్ నంబూద్రి చెవులు కోసి, దేశం నుండి బహిష్కరించబడ్డాడు.

వేలుతంబి రాజ్యంలో శాంతిభద్రతలను మెరుగుపరచడానికి కఠినమైన శిక్షలను అమలుపరిచాడు. అతని మితిమీరిన ప్రవర్తన అతని సహోద్యోగులలో ఆగ్రహాన్ని తెప్పించింది. అవినీతికి పాల్పడిన రెవెన్యూ అధికారి మల్లన్ పిళ్లై శిక్షించబడ్డాడు. ఉద్యోగం నుండి తొలగించబడ్డాడు. శక్తివంతమైన మరో అధికారి కుంజు నీలన్ పిళ్లై, అతని బృందం బ్రిటిష్ ఈస్ట్ ఇండియా కంపెనీకి మద్దతుదారులు. వారు దేశ రక్షణ రహస్యాలను రెసిడెంట్ బ్రిటిష్ ఆఫీసర్ మెకాలేకి అందజేస్తారు. వేలుతంబి అప్రమత్తంగా ఉండి, తన 'కుందర ప్రకటన'లో బ్రిటిష్ వారికి వ్యతిరేకంగా పోరాడాలని ప్రజలను కోరాడు. ఇది పొరుగు రాజ్యాలైన కొచ్చిన్, కోళికోడ్‌లలో అతనికి మంచి పేరు తెచ్చిపెట్టింది. బ్రిటీష్ వారికి వ్యతిరేకంగా అతని పోరాటంలో వారు అతనికి తమ మద్దతును అందించారు.

ఆస్థాన నర్తకి జగదాంబిక వేలుతంబితో ప్రేమలో పడింది. బ్రిటీష్ వారికి వ్యతిరేకంగా అతని ప్రణాళికలలో అతనికి మద్దతు ఇచ్చింది. ఆమె మారువేషంలో మెకాలే బంగ్లాలోకి ప్రవేశించి, రక్షణ ఫైళ్లను తిరిగి పొందగలిగింది, కానీ కాల్చి చంపబడింది. చనిపోయే ముందు జగదాంబిక ఫైళ్లను వేలుతంబికి అందజేసింది. వేలుతంబి బ్రిటిష్ వారిని దేశం నుంచి తరిమికొడతానని శపథం చేస్తాడు.

తిరువనంతపురం చుట్టుపక్కల ఉన్న అనేక పట్టణాలు, గ్రామాలపై దండయాత్ర చేసి తమ ఆధీనంలోకి తీసుకురావడంలో బ్రిటిష్ వారు విజయం సాధించారు. బ్రిటిష్ వారికి వ్యతిరేకంగా పోరాడేందుకు రైఫిల్స్‌తో సహా మరిన్ని ఆయుధాలు, మందుగుండు సామగ్రిని విడుదల చేయాలని వేలుతంబి రాజును అభ్యర్థించాడు. తిరువాన్కూరుకు వ్యతిరేకంగా బ్రిటిష్ వారిని రెచ్చగొట్టింది వేలుతంబి అని కుంజు నీలన్ పిళ్లై రాజుకు నూరిపోస్తాడు. రాజు ఆ ఆరోపణను విశ్వసించాడు. వేలుతంబి దళవాయిగా తన పదవిని వదిలిపెడతాడు. తన మేనకోడలు సీతాలక్ష్మి, ఉన్ని నంబూద్రిల వివాహాన్ని నిర్వహించిన తరువాత, వేలుతంబి తన సోదరుడు పద్మనాభన్ తంబితో కలిసి మన్నాడి ఆలయ గర్భగుడిలో ఆశ్రయం పొందేందుకు బయలుదేరాడు. బ్రిటీష్ వారు ఆలయాన్ని చుట్టుముట్టారు, కానీ వారు ప్రవేశించకముందే వేలుతంబి ఆత్మహత్య చేసుకున్నాడు; పద్మనాభం వేలుతంబిని శిరచ్ఛేదం చేశాడు.
## పాటలు

## మూలాలు

వర్గం:డబ్బింగ్ సినిమాలు
వర్గం:1964 తెలుగు సినిమాలు
వర్గం:చారిత్రాత్మక సినిమాలు
నుపూర్ సనన్

**నుపూర్‌ సనన్‌** (జననం 1995 డిసెంబరు 15) భారతదేశంలోని న్యూఢిల్లీకి చెందిన సంగీత కళాకారిణి, నటి. ఆమె టైగర్ నాగేశ్వరరావు, నూరానీ చెహ్రా, బి ప్రాక్: ఫిల్హాల్ (2019) చిత్రాలకు ప్రసిద్ధి చెందింది. ఆమె సినీనటి కృతి సనన్ సోదరి.

2005లో యూట్యూబ్‌లో తన మొదటి పాట *బేకరర్ కర్కే(Bekarar Karke)..* తో ఆమె ఔత్సాహిక గాయనిగా అనేక మంది ప్రేక్షకుల హృదయాలను గెలుచుకుంది. ఆ తర్వాత ఆమె పాడిన *తేరి గాలియాన్*.. యూట్యూబ్‌లో భారీ విజయాన్ని సాధించింది. ఆమె దిల్‌వాలే చిత్రంలోని *జనం జనం* పాటను కూడా పాడింది.

## బాల్యం, విద్యాభ్యాసం
ఆమె  న్యూఢిల్లీలో 1995 డిసెంబరు 15న రాహుల్ సనన్, గీతా సనన్ దంపతులకు జన్మించింది. ఆమె తండ్రి చార్టర్డ్ అకౌంటెంట్ కాగా తల్లి ఢిల్లీ యూనివర్సిటీలో అసోసియేట్ ప్రొఫెసర్. ఆమె అక్క కృతి సనన్ ప్రముఖ బాలీవుడ్ నటి. నుపూర్ సనన్ ఢిల్లీ పబ్లిక్ స్కూల్ లో తన పాఠశాల విద్యను పూర్తి చేసింది. ఢిల్లీ విశ్వవిద్యాలయం నుంచి తన డిగ్రీని పొందింది.

## కెరీర్
నుపూర్ సనన్ బాలీవుడ్ సూపర్ స్టార్ అక్షయ్ కుమార్ సరసన బి ప్రాక్ మ్యూజిక్ వీడియో ఫిల్హాల్‌తో తెరపైకి అడుగుపెట్టింది. ఫిల్హాల్-2 అనే మ్యూజిక్ వీడియోలో కూడా ఆమె నటించింది.

## మూలాలు

## బయటి లింకులు
* 


వర్గం:1995 జననాలు
వర్గం:తెలుగు సినిమా నటీమణులు
వర్గం:జీవిస్తున్న ప్రజలు
వర్గం:భారతీయ సినిమా నటీమణులు
వర్గం:హిందీ సినిమా నటీమణులు
శాంతి భూషణ్

**శాంతి భూషణ్‌** (11 నవంబర్ 1925 – 31 జనవరి 2023) భారతదేశానికి చెందిన న్యాయవాది, రాజకీయ నాయకుడు. ఆయన 1977 నుండి 79 వరకు ప్రధాని మొరార్జీ దేశాయ్‌ మంత్రివర్గంలో కేంద్ర న్యాయశాఖ మంత్రిగా పని చేశాడు.
## రాజకీయ జీవితం
శాంతి భూషణ్ సుప్రీంకోర్టులో సీనియర్ న్యాయవాదిగా పని చేస్తూ కాంగ్రెస్ (ఓ) పార్టీలో పని చేసి, ఆ తర్వాత జనతా పార్టీలో చేరాడు. ఆయన 1974లో ప్రధాని ఇందిరా గాంధీకి వ్యతిరేకంగా అలహాబాద్‌ హైకోర్టులో వాదనలు వినిపించిన ఆయన ఇందిరా గాంధీ ప్రధానిగా తొలగింపునకు కారణమై, న్యాయవాదిగా వార్తల్లో ప్రముఖంగా నిలిచాడు. శాంతి భూషణ్1977 నుండి 1980 వరకు రాజ్యసభ సభ్యుడిగా పని చేసి మొరార్జీ దేశాయ్ మంత్రివర్గంలో 1977 నుండి1979 వరకు కేంద్ర న్యాయశాఖ మంత్రిగా పని చేశాడు. 

శాంతి భూషణ్ 1980లో ‘సెంటర్‌ ఫర్‌ పబ్లిక్‌ ఇంట్రస్ట్‌ లిటిగేషన్‌’ స్వచ్ఛంద సంస్థను స్థాపించి ఈ సంస్థ ద్వారా సుప్రీంకోర్టులో వివిధ అంశాలపై ప్రజా ప్రయోజన వ్యాజ్యాలను దాఖలు చేసి అవినీతికి వ్యతిరేకంగా అనేక కేసులు వాదించాడు. ఆయన 1980లో బీజేపీలో చేరగా 1986లో తన నిర్ణయానికి వ్యతిరేకంగా బీజేపీ వ్యవహరించినందుకుగాను ఆ పార్టీకి రాజీనామా చేశాడు. శాంతి భూషణ్ 2012 నవంబర్‌లో ‘ఆమ్‌ ఆద్మీ పార్టీ’ ఏర్పాటులో కీలకంగా వ్యవహరించాడు. 

## మూలాలు

వర్గం:1925 జననాలు
వర్గం:2023 మరణాలు
ఉద్మా శాసనసభ నియోజకవర్గం

**ఉద్మా శాసనసభ నియోజకవర్గం** కేరళ రాష్ట్రంలోని నియోజకవర్గాలలో ఒకటి. ఈ నియోజకవర్గం కాసర్‌గోడ్ జిల్లా, కాసరగోడ్ లోక్‌సభ నియోజకవర్గం పరిధిలోని ఏడు శాసనసభ నియోజకవర్గాల్లో ఒకటి.

## స్థానిక స్వపరిపాలన విభాగాలు

## ఎన్నికైన సభ్యులు

## మూలాలు

వర్గం:కేరళ శాసనసభ నియోజకవర్గాలు
రిచర్డ్ నీల్

**రిచర్డ్ ఎడ్మండ్ నీల్** (జననం 1949 ఫిబ్రవరి 14) మసాచుసెట్స్ 1వ కాంగ్రెషనల్ డిస్ట్రిక్ట్ నుండి 1989 నుండి అమెరికా ప్రతినిధిగా పనిచేస్తున్న రాజకీయ నాయకుడు. 1989 నుండి 2013 వరకు, 2వ జిల్లాగా లెక్కించబడిన వాటిలో స్ప్రింగ్‌ఫీల్డ్, వెస్ట్ స్ప్రింగ్‌ఫీల్డ్, హోక్లీస్, అగావామ్, చికోపీ, వెస్ట్‌ఫీల్డ్ ఉన్నాయి. నీల్ 2013 నుండి యునైటెడ్ స్టేట్స్ హౌస్ ఆఫ్ రిప్రజెంటేటివ్స్‌కు మసాచుసెట్స్ ప్రతినిధి బృందానికి డీన్‌గా  పనిచేశాడు. అతడు న్యూ ఇంగ్లాండ్ హౌస్ ప్రతినిధులకు డీన్ గా కూడా పనిచేశాడు.

## ప్రారంభ జీవితం
thumb|అధికారిక చిత్రం, 2012
రిచర్డ్ ఎడ్మండ్ నీల్ మసాచుసెట్స్‌లోని వోర్సెస్టర్‌లో 1949లో జన్మించాడు. నీల్ తల్లిదండ్రులు మేరీ హెచ్. గార్వే, ఎడ్మండ్ జాన్ నీల్. వీరికి ముగ్గురు పిల్లలలు జన్మించారు. వారిలో పెద్దవాడు నీల్. నీల్ కు ఇద్దరు చెల్లెళ్లు ఉన్నారు. నీల్ తాతయ్య, అమ్మమ్మలు ఉత్తర ఐర్లాండ్‌కు చెందినవారు. నీల్ తాతయ్య, నాన్నమ్మలు ఐర్లాండ్‌కు చెందినవారు. నీల్ కు13 సంవత్సరాల వయసులో తల్లి మరణించింది. అతని తండ్రి మరణించినప్పుడు అతడు స్ప్రింగ్‌ఫీల్డ్ టెక్నికల్ హై స్కూల్‌లో చదువుతున్నాడు. నీల్, అతని ఇద్దరు చెల్లెళ్లు వారి అమ్మమ్మ దగ్గర పెరిగారు. తరువాత వారి అత్త వారిని పెంచింది.   

నీల్ ఉన్నత విద్య పూర్తి చేసిన తర్వాత మసాచుసెట్స్‌లోని  హోలీయోక్ కమ్యూనిటీ కాలేజీలో చేరాడు. అతని తల్లిదండ్రులు మరణించిన తర్వాత వచ్చిన డబ్బుతో స్ప్రింగ్‌ఫీల్డ్‌లోని అమెరికన్ ఇంటర్నేషనల్ కాలేజీలో చేరాడు. అతడు 1972లో పొలిటికల్ సైన్స్‌లో బ్యాచిలర్ ఆఫ్ ఆర్ట్స్‌తో పట్టభద్రుడయ్యాడు. తర్వాత అతను హార్ట్‌ఫోర్డ్ విశ్వవిద్యాలయంలోని బార్నీ స్కూల్ ఆఫ్ బిజినెస్ అండ్ పబ్లిక్ అడ్మినిస్ట్రేషన్‌లో సభ్యుడిగా ఉన్నాడు. 1976లో పబ్లిక్ అడ్మినిస్ట్రేషన్‌లో మాస్టర్ ఆఫ్ ఆర్ట్స్‌తో పట్టభద్రుడయ్యాడు.     తన కెరీర్ ప్రారంభంలో నీల్ కేథడ్రల్ ఉన్నత పాఠశాలలో చరిత్రను బోధించాడు.    

## మూలాలు

వర్గం:1949 జననాలు
వర్గం:జీవిస్తున్న ప్రజలు
ప్రీతికా రావు

**ప్రీతిక** (జననం 1992 మే 29) మాజీ భారతీయ నటి, మోడల్, చలనచిత్ర కాలమిస్ట్, ఆమె ప్రధానంగా హిందీ టెలివిజన్, చిత్రాలలో నటిస్తుంది. ఆమె 2010లో చిక్కు బుక్కు తమిళ చిత్రంలో తొలిసారిగా నటించింది. బెంతెహా (2013-14)తో టెలివిజన్ అరంగేట్రం చేసిన ఆమె ఆలియా జైన్ అబ్దుల్లా పాత్రను పోషించినందుకు బాగా ప్రసిద్ది చెందింది. దీనికి బెస్ట్ డెబ్యూ-ఫిమేల్ గోల్డ్ అవార్డు దక్కించుకుంది. GR8! కు గాను ITA అవార్డును హర్షద్ అరోరాతో తెరపై జంటగా గెలుచుకుంది.

ఆమె 2017లో *లవ్ కా హై ఇంతేజార్* లో మోహిని అయాన్ మెహతా పాత్ర పోషించింది. ఆమె జీ5 చిత్రం 377 అబ్ నార్మల్ (2019)తో హిందీ చలనచిత్రసీమలో ప్రవేశించింది. కాకపోతే ఇదే ఆమె నటించిన చివరి చిత్రం.

## బాల్యం, విద్యాభ్యాసం
కర్ణాటకలోని మంగళూరులో ప్రీతికా రావు  1992 మే 29న జన్మించింది. ఆమె కొంకణి మాట్లాడే హిందూ కుటుంబం నుండి వచ్చింది. ఆమె సోఫియా కాలేజీ నుండి చరిత్రలో పట్టభద్రురాలైంది. అదే సమయంలో అడ్వర్టైజింగ్, జర్నలిజంలో డిప్లొమా కూడా పొందింది. ఆమె సోదరి అమృతా రావు బాలీవుడ్ నటి.

## కెరీర్
ప్రీతికా రావు బెంగుళూరు మిర్రర్, డెక్కన్ క్రానికల్, ది ఏషియన్ ఏజ్ వార్తా పత్రికలకు కాలమిస్ట్ గా పనిచేసింది. ఆమె నటనా రంగ ప్రవేశం తర్వాత, న్యూయార్క్ ఫిల్మ్ అకాడమీ, న్యూయార్క్ నుండి బ్రాడ్‌కాస్ట్ జర్నలిజంలో డిప్లొమా కోర్సు కోసం యు.ఎస్.ఎ వెళ్లింది.

## ఫిల్మోగ్రఫీ

## అవార్డులు, నామినేషన్లు

### టెలివిజన్ అవార్డులు

## మూలాలు
సోమదేవుడు

**సోమదేవ భట్ట లేదా సోమదేవుడు** 11వ శతాబ్దానికి చెందిన కాశ్మీర్ సంస్కృత రచయిత, కథాసరిత్సాగరము అనే విశేష ఆదరణపొందిన కథల గ్రంథకర్త.దీనిని 11వ శతాబ్దంలో సామాజిక జీవితానికి సంబంధించిన ఎన్సైక్లోపీడియా లేదా దర్పణం అని కూడా అంటారు.

## జీవిత విశేషాలు
అతని తల్లిదండ్రుల గురించి పెద్దగా తెలియలేదు. తండ్రి పేరు రామ భట్ట అని, అతను కాశ్మీర్ రాజు అయిన అనంతుని భార్య అయిన జలంధరా యువరాణి రాణి సూర్యమతి వినోదం కోసం అతను తన రచనలను (బహుశా 1063–1081 CEలో) రచించాడు అని తెలియుచున్నది. అప్పుడు కాశ్మీర్‌లో రాజకీయ పరిస్థితి అసంతృప్తి, కుట్రలు, రక్తపాతం, నిరాశతో కూడుకున్న సమయంగా భావించి రాణి చాలా కలత చెందింది. అందుకు గాను సోమదేవుడు తండ్రి రామ భట్ట ఆమె వినోదార్ధము కొన్ని రచనలు చేసినట్లు తెలియుచున్నది.సోమదేవుడు శైవ హిందూ బ్రాహ్మణుడు, బౌద్ధమతాన్ని చాలా గౌరవించేవాడు. తన కథాసరిత్సాగరలోని కొన్ని కథలు బౌద్ధ ప్రభావాలను చూపుతాయి.

గుణాడ్యుడు రచించిన బృహత్కథను ఆధారంగా క్షేమేంద్రుడు బృహత్కథామంజరిని రచించినాడో అదేవిధంగా సోమదేవుడు కథాసరిత్సాగరమును బృహత్కథ ఆధారంగా రచించాడు. క్షేమేంద్రుడిలాగే, సోమదేవుడు పదకొండవ శతాబ్దంలో కాశ్మీర్ రాజు అనంత్ స్థానంలో ఉన్నాడు. తన తండ్రిలానే అనంత రాజు భార్య సూర్యవతిని అలరించడానికి అతను కథల సాగరాన్ని రచించాడని చెబుతారు. సోమదేవుని కథలలో దీర్ఘమైన సమాసములు, కష్టమైన పద్యాలకు తక్కువేమీ ఉండదు. అందువల్ల, ఈ కథలలో సరళత ప్రత్యేకంగా కనిపిస్తుంది. బృహత్కథామంజరిలో కనిపించని అనేక కథలు కథాసరిత్సాగరంలో కనిపిస్తాయి. ఇందులో కొన్ని చిన్న కథలు మరికొన్ని పెద్దవిగా ఉన్నాయి. ఇందులో విభిన్న వ్యక్తులు, వివిధ దేశాల గురించి కథలు కూడా ఉన్నాయి. సోమదేవుడికి కథలు చెప్పడంలో అసమానమైన సామర్థ్యం ఉంది అని తెలియుచున్నది. ఒకప్పుడు భారతీయులకు రామాయణం, మహాభారతాలపై యెంత మక్కువ ఉండేదో, అలానే సోమదేవుడు కథాసరిత్సాగరముపైన కూడా అదేవింధంగా ఉండేది అని తెలియుచున్నది. అందువల్లనే ఈ కథాసరిత్సాగరము వివిధ భాషల్లోకి కూడా అనువదించబడింది.

## బయట లింకులు
* (సోమదేవ భట్ట-గుటెన్ బర్గ్)
* (భట్ట ఆర్కైవె.ఆర్గ్) 

## మూలములు

వర్గం:సంస్కృత కవులు
వర్గం:కాశ్మీర కవులు
ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ, అగర్తలా

**ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ, అగర్తలా** (ఐఐఐటీ అగర్తలా, ట్రిపుల్ ఐటీ అగర్తలా) అనేది త్రిపుర రాజధాని అగర్తలా సమీపంలోని బోద్‌జంగ్‌నగర్‌లో ప్రతిపాదించబడిన ప్రభుత్వ సాంకేతిక, పరిశోధన విశ్వవిద్యాలయం. పబ్లిక్-ప్రైవేట్ భాగస్వామ్యం నమూనా క్రింద స్థాపించబడిన 20 ఐఐఐటీలలో ఇదీ ఒకటి.

## ప్రాంగణం
అగర్తలా సమీపంలోని బోద్‌జంగ్‌నగర్‌లో 52 ఎకరాల శాశ్వత క్యాంపస్ నిర్మాణం పూర్తయ్యేవరకు నిట్ అగర్తలా క్యాంపస్‌ నుండి తన కార్యకలాపాలను కొనసాగిస్తోంది.

## చరిత్ర
2012లో ఈ ఐఐఐటీ అగర్తలా ప్రాజెక్ట్ ఆమోదించబడింది. ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ లాస్ (సవరణ) బిల్లు, 2020 ప్రకారం భారత ప్రభుత్వంచే జాతీయ ప్రాధాన్యతా విద్యాసంస్థల జాబితా హోదాను పొందింది. 2020 మార్చి 20న లోక్‌సభలో, 2020 సెప్టెంబరు 22 రాజ్యసభలో ఈ బిల్లు ఆమోదించబడింది.

## మూలాలు

వర్గం:2018 స్థాపితాలు
వర్గం:భారతదేశంలో విద్యా సంస్థలు
వర్గం:ఇంజనీరింగ్ కళాశాలలు
వర్గం:భారతదేశంలో సాంకేతిక విద్య
వర్గం:ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ
కబ్జ

**కబ్జ** 2023లో విడుదలైన తెలుగు సినిమా. కన్నడలో నిర్మించిన ఈ సినిమాను తెలుగులో రుచిరా ఎంట‌ర్‌టైన్‌మెంట్స్, ఎన్ సినిమాస్ బ్యానర్‌లపై ఎన్‌.సుధాక‌ర్ రెడ్డి విడుదల చేయగా ఈ సినిమాకు ఆర్‌. చంద్రు దర్శకత్వం వహించాడు. ఉపేంద్ర, శ్రియ, కిచ్చా సుదీప్‌, శివ రాజ్‌కుమార్ ప్రధాన పాత్రల్లో నటించిన ఈ సినిమా మార్చి 17న కన్నడ, తెలుగు, హిందీ, మలయాళ, తమిళ భాషల్లో విడుదలై, ఏప్రిల్‌ 14 నుండి అమెజాన్‌ ప్రైమ్‌ ఓటీటీలో స్ట్రీమింగ్ కానుంది.

## నటీనటులు

*ఉపేంద్ర
*శ్రియ
*కిచ్చా సుదీప్‌ 
*శివ రాజ్‌కుమార్
*కోట శ్రీనివాసరావు
*ప్రకాష్‌‌ రాజ్‌‌
*జగపతిబాబు
*కబీర్ సింగ్‌‌ దుహా
*బోమన్‌‌ ఇరానీ
*సముద్రఖని
*మురళీ శర్మ
*న‌వాబ్ షా
*డానిష్ అక్తర్ సైఫీ
*ప్ర‌దీప్ సింగ్ రావ‌త్‌
* పోసాని కృష్ణ మురళి
*ప్ర‌మోద్ శెట్టి
*అనూప్ రెవ‌న‌న్

## పాటల జాబితా

కబ్జా టైటిల్ సాంగ్ , రచన, కాసర్ల శ్యామ్, గానం.

నమామి నమామి , రచన: సురేష్ గంగుల , గానం . సాహితి చాగంటి  

పాల్ పాల్, రచన: చంద్రబోస్ గానం.హరిణి ఇవటూరి , సంతోష్ వెంకీ    

రాధే రాధే , రచన: కాసర్ల శ్యామ్ , గానం.వైష్ణవి కొవ్వూరి.

## సాంకేతిక నిపుణులు
*బ్యానర్:  రుచిరా ఎంట‌ర్‌టైన్‌మెంట్స్, ఎన్ సినిమాస్
*నిర్మాత:  ఎన్‌.సుధాక‌ర్ రెడ్డి, నితిన్‌ 
*కథ, స్క్రీన్‌ప్లే, దర్శకత్వం: ఆర్‌. చంద్రు
*సంగీతం: రవి బస్రూర్
*సినిమాటోగ్రఫీ:  ఏ. జె. శెట్టి

## మూలాలు

వర్గం:2023 తెలుగు సినిమాలు
కబీర్ సింగ్ దుహా

**కబీర్ సింగ్‌‌ దుహా** భారతదేశానికి చెందిన సినిమా నటుడు. ఆయన 2015లో తెలుగులో విడుదలైన జిల్ సినిమా ద్వారా సినీరంగంలోకి అడుగుపెట్టాడు.
## నటించిన సినిమాలు

## మూలాలు

## బయటి లింకులు
*
దాసు వామనరావు

దాసు వామనరావు  (1896-1982) తెలుగు వార్తాపత్రికలు, పత్రికలకు కాలమిస్టుగా ఉన్నారు. వారి కోసం ఆయన అనేక వ్యంగ్య వ్యాసాలు రాశారు. ఇతను మచిలీపట్నంలోని సాహితీ వర్గాలకు సుపరిచితుడైన దాసు నారాయణరావు పెద్దకుమారుడు,  మహాకవి  దాసు శ్రీరాములు మనుమడు.  
thumb|దాసు వామన రావు

వామనరావు  (1896-1982)  ఆంధ్ర ప్రదేశ్ లోని దాసు కుటుంబంలో 1896 మార్చి 9న ఏలూరులో  జన్మించాడు. వామనరావు ప్రాథమిక విద్యాభ్యాసం మచిలీపట్నం, ఏలూరులలో సాగింది. 1921లో మద్రాసు ప్రెసిడెన్సీ కళాశాలలో బి.ఎ.(ఫిలాసఫీ) విద్యార్థిగా మహాత్మాగాంధీ పిలుపు మేరకు చదువు మానేసి స్వాతంత్ర్యోద్యమంలో చేరాడు. తరువాత బెజవాడలో తన మేనమామ శ్రీ దాసు కేశవరావు నడుపుతున్న ప్రసిద్ధ 'వాణి ప్రెస్'కు మేనేజర్ గా పనిచేశాడు. దేశోద్ధారక కాశీనాధుని నాగేశ్వరరావు పంతులు ఆహ్వానం మేరకు 1926లో బెజవాడ వదిలి ప్రముఖ తెలుగు దినపత్రిక 'ఆంధ్రపత్రిక' సంపాదకవర్గంలో చేరి 28 ఏళ్ల తర్వాత 1954లో పదవీ విరమణ చేశారు. ఈ కాలంలో మద్రాసు ఆల్ ఇండియా రేడియోలో ప్రతి పక్షం రోజులకొకసారి ప్రజా ప్రయోజనమున్న వివిధ అంశాలపై 'వామన వాఖ్యాలు' శీర్షికతో ప్రసంగాల పరంపరను ప్రసారం చేశాడు. ఈ ధారావాహికకు గాను 'నాన్ అఫీషియల్ రూరల్ ప్రోగ్రామ్స్' కేటగిరీలో మొదటి బహుమతి గెలుచుకున్నాడు. 

ఆయన రచనలు వివిధ వర్తమాన సామాజిక, రాజకీయ అంశాలను ప్రస్తావించాయి. వ్యంగ్యాస్త్రాలతో నిండిన ఈ రచనలు జ్ఞానోదయం కలిగించి, వినోదాత్మకంగా, వివిధ విషయాల్లో ఆయన గాఢమైన సాహిత్య వైవిధ్యాన్ని ప్రతిబింబిస్తూ, తెలుగు పఠనా వర్గాల్లో విశేష ప్రజాదరణ పొందాయి. ఆయన రచనలు తరువాత 'కాలక్షేపం' (2 సంపుటాలు), 'ఇష్టాగోష్ఠి, తమాషా కులాసా ' పేరుతో వెలువడ్డాయి. వ్యంగ్యానికి, హాస్యానికి ప్రసిద్ధి చెందిన ఆయన ఇతర పత్రికలకు కూడా రచనలు చేశారు. తెలుగులో ఆయన రాసిన వ్యాసాలు విస్తృతంగా ప్రాచుర్యం పొంది తెలుగు పాఠకుల మన్ననలు పొందాయి. పిల్లల కోసం రామాయణ గాథపై మరో పుస్తకాన్ని కూడా అనువదించాడు.  రాబర్ట్ లూయీ స్టీవెన్సన్ రచించిన  "డాక్టర్ జెకిల్ అండ్ మిస్టర్ హైడ్" అను పుస్తకాన్ని తెలుగులోకి అనువదించాడు. ఇది 'మనిషిలో మనిషి' అను శీర్షికతో ఆంద్ర గ్రంథమాల, మదరాసు 1954లో  ప్రచురించింది .    

'టోపీదాసు', 'భావసంచారి', 'వామనుడు'  అనే కలం పేర్లతో కూడా రాశారు. 1982 ఏప్రిల్ 26 న బెంగుళూరులో పరమపదించారు.

## మూలాలు


వర్గం:తెలుగు రచయితలు
వర్గం:హాస్య రచయితలు
వర్గం:1896 జననాలు
వర్గం:1982 మరణాలు
మంజరి ఫడ్నిస్

**మంజరి ఫడ్నిస్** (ఆంగ్లం: Manjari Fadnis; 1984 జూలై 10) భారతీయ నటి. ఆమె ప్రధానంగా తెలుగు చిత్రాలతో పాటు హిందీ చిత్రాలలో కూడా నటించింది. ఆమె 2008 హిందీ చిత్రం జానే తు... యా జానే నాలో తన నటనకు ప్రసిద్ధి చెందింది. ఆమె నటించిన ప్రముఖ చిత్రాలు ఫల్తు (2006), జొక్కోమాన్ (2011), వార్నింగ్ (2013), గ్రాండ్ మస్తీ (2013), కిస్ కిస్కో ప్యార్ కరూన్ (2015), షార్ట్ ఫిల్మ్ ఖమాఖా (2016), బారోట్ హౌస్ (2019) మొదలైనవి చెప్పుకోవచ్చు.

## బాల్యం
ముంబైలోని మహారాష్ట్ర కుటుంబానికి చెందిన రుచి ఫడ్నిస్, భరత్ కుమార్ ఫడ్నిస్‌లకు మంజరీ 1984 జూలై 10న జన్మించింది. ఆమె తండ్రి భారత సైన్యంలో పనిచేశారు. మంజరి ఫడ్నిస్ తన ఏకైక తోబుట్టువు గగన్ ఫడ్నిస్‌తో కలిసి సిమ్లా, జమ్మూ, ఢిల్లీ, ముంబై, పూణే.. నగరాలలో పెరిగింది.

## ఫిల్మోగ్రఫీ

## మూలాలు

వర్గం:హిందీ సినిమా నటీమణులు
వర్గం:తమిళ సినిమా నటీమణులు
వర్గం:తెలుగు సినిమా నటీమణులు
వర్గం:కన్నడ సినిమా నటీమణులు
వర్గం:బెంగాలీ సినిమా నటీమణులు
వర్గం:భారతీయ సినిమా నటీమణులు
వర్గం:మలయాళ సినిమా నటీమణులు
వర్గం:మరాఠీ సినిమా నటీమణులు
వర్గం:నేపథ్యగాయకులు
వర్గం:భారతీయ మహిళా గాయకులు
వర్గం:1984 జననాలు
కుట్టియాడి శాసనసభ నియోజకవర్గం

**కుట్టియాడి శాసనసభ నియోజకవర్గం** కేరళ రాష్ట్రంలోని నియోజకవర్గాలలో ఒకటి. ఈ నియోజకవర్గం కోళికోడ్ జిల్లా, వటకర లోక్‌సభ నియోజకవర్గం పరిధిలోని ఏడు శాసనసభ నియోజకవర్గాల్లో ఒకటి.

## స్థానిక స్వపరిపాలన విభాగాలు

## ఎన్నికైన సభ్యులు

## మూలాలు

వర్గం:కేరళ శాసనసభ నియోజకవర్గాలు
శేషాద్రి స్వామి

**శేషాద్రి స్వామి** తమిళనాడులోని తిరువణ్ణామలైకి చెందిన ఆధ్యాత్మికవేత్త. ఈయన రమణ మహర్షితో చివరిదాకా ఉన్నాడు.

## జీవితం
శేషాద్రి స్వామి జనవరి 22, 1870 న తిరువణ్ణామలైకి సమీపంలో ఉన్న వళ్లూరు అనే గ్రామంలో జన్మించాడు. ఈయన తల్లిదండ్రులు మరకతం, వరదరాజు. చిన్న వయసులోనే విలక్షణ ప్రతిభావంతుడిగా పేరు పొందాడు. ఈయనకు పదేళ్ళ వయసులో తల్లిదండ్రులు మరణించారు. ఆ దుఃఖం నుంచి తేరుకోవడానికి కామాక్షి దేవి ముందు కూర్చుని ముఖ పంచశతిని అనేక మార్లు చదివాడు. నారాయణోపనిషత్తు నుంచి కామోకరిషిద్ మంత్రాన్ని జపించాడు. తాను కర్మబంధాల నుంచి బయట పడాలని భక్తిలో మునిగితేలేవాడు. ఈ ధోరణి ఆయన పిన్ని, చిన్నాన్నలకు నచ్చేది కాదు. వాళ్ళు ఈయన స్వేచ్ఛను అడ్డుకునేవారు. ఆయన్ను అరుణాచలం ఆకర్షించింది. 1890 లో అరుణాచలం చేరుకున్నాడు. అలా ఇల్లు వదిలి వచ్చేసిన శేషాద్రి స్వామి 40 సంవత్సరాలు అక్కడే ఉన్నాడు. రమణ మహర్షి కూడా అలాగే ఇల్లు వదిలి వచ్చేసి అరుణాచలంలోనే 54 సంవత్సరాలు గడిపాడు.

## మరణం
శేషాద్రి స్వామి జనవరి 4, 1929 న మరణించాడు. సన్యాసి సాంప్రదాయాలను అనుసరించి ఆయన శరీరాన్ని దహనం చేయకుండా ఖననం చేశారు.
ఆఖరి రోజుల్లో ఆయన జ్వరంతో బాధ పడ్డాడు. ఆయన భక్తులు ఆయనకు జుట్టు శుభ్రంగా కత్తిరించి, స్నానం చేయించి, మంచి బట్టలు వేసి పట్టాభిషేకం చేసి ఫోటో తీయాలని కోరుకున్నారు. ఆయన తనకు జ్వరం వస్తుందని చెప్పి మొదట్లో అంగీకరించకపోయినా తర్వాత భక్తుల కోరిక మేరకు సరేనన్నాడు. కొన్ని నెలల మందు ఆయన ఒక భక్తుడితో తాను ఒక కొత్త ఇల్లు కట్టుకుని అందులోకి వెళితే ఎలా ఉంటుందని మార్మికంగా తన మరణాన్ని ఉద్దేశించి మాట్లాడాడు.

ఆయన పట్టాభిషేకం జరిగిన మరుసటి రోజే జ్వరం బారిన పడ్డాడు. అయినా సరే ఊరులో తిరగడం మాత్రం మానలేదు. దాంతో ఆయన శరీరం శుష్కించి పోయింది. చివరగా ఒక ఇంటి వీధి వైపు వరండా వైపు వచ్చి అక్కడే మహా సమాధి పొందాడు.

రమణ మహర్షి ఈయనకన్నా 10 ఏళ్ళు చిన్నవాడు. శేషాద్రి స్వామి అంత్యక్రియలు జరుగుతున్నప్పుడు రమణ మహర్షి మౌనం వహిస్తూ అక్కడే ఉన్నాడు.

## మూలాలు

వర్గం:ఆధ్యాత్మిక గురువులు
వర్ణపటం

**వర్ణపటం** (**Spectrum**) అనేది అనేక రంగుల సముదాయం. సాధారణంగా తెల్లని కాంతిలో ఊదా (Violet), ఇండిగో (Indigo), నీలం (Blue), ఆకుపచ్చ (Green), పసుపుపచ్చ (Yellow), నారింజ (Orange), ఎరుపు (Red) అనే 7 రంగులుంటాయి. ఈ ఏడు రంగులు ఇంద్ర ధనుస్సు లోని వర్ణాలను పోలి ఉంటాయి.  సూర్య కాంతిని లేదా తెల్లని కాంతిని పట్టకం గుండా విశ్లేషించినపుడు కాంతి వక్రీభవనం చెంది అందలి అంశ ఏడు రంగులుగా విడిపోయి ఒక వర్ణపటం కనిపిస్తుంది. దీనినే వర్ణపటం అంటారు. వర్ణపటమును ఆంగ్లంలో **స్పెక్ట్రం** అంటారు. స్పెక్ట్రం యొక్క సహజ ఉదాహరణ ఇంద్రధనస్సు. తెల్లని కాంతిని పట్టకం గుండా పంపినప్పుడు కాంతి వక్రీభవనం చెంది అందలి అంశ రంగులుగా విడిపోవటాన్ని కాంతి విశ్లేషణ అంటారు. ఈ రంగులను గుర్తు పెట్టుకోవడానికి VIBGYOR ఆనే సంకేత పదమును సూచిస్తారు. ఈ రంగులలో ఎరుపు రంగు ఎక్కువ తరంగ దైర్ఘ్యం కలది. ఊదా రంగు తక్కువ తరంగ దైర్ఘ్యం గలది. ఎరుపు రంగు ఎక్కువ తరంగ దైర్ఘ్యం ఉండటం వల్ల చాలా దూరం నుండి స్పష్టంగా కనబడుతుంది. అందువల్ల రహదారుల ప్రక్కన సూచించే గుర్తులు గల బోర్డులు ఎరుపు రంగుతో వ్రాస్తారు.

## ఇవి కూడా చూడండి
వర్ణపట మాపకము

## మూలాలు

వర్గం:కాంతి
వర్గం:భౌతిక శాస్త్రం
కాళిదాస్ సమ్మాన్

**కాళిదాస్ సమ్మాన్** () మధ్య ప్రదేశ్ రాష్ట్రప్రభుత్వం ప్రతియేటా ప్రదానం చేసే ఒక పురస్కారం. ప్రముఖ సంస్కృతకవి కాళిదాసు పేరిట ఈ పురస్కారాన్ని 1980 నుండి ఇస్తున్నారు. మొదట్లో ఈ పురస్కారం రెండేళ్ళకు ఒకసారి శాస్త్రీయ సంగీతం, శాస్త్రీయ నృత్యం, నాటకరంగం, ప్లాస్టిక్ కళల విభాగాలలో ఇచ్చేవారు. 1986-87 నుండి ప్రతియేటా పై నాలుగు విభాగాలలో ఈ పురాస్కారాన్ని ప్రకటిస్తున్నారు. ఈ అవార్డును పై నాలుగు విభాగాలలో ఏదైన ఒక రంగంలో విశిష్టత సాధించినవారికి ఇస్తారు. 
## పురస్కార గ్రహీతలు
కాళిదాస్ సమ్మాన్ పురస్కార గ్రహీతల జాబితా:

## మూలాలు

## బయటి లింకులు
*  
*  
*  
*  

వర్గం:పురస్కారాలు
వర్గం:భారతీయ పురస్కారాలు
వర్గం:మధ్య ప్రదేశ్
వర్గం:కాళిదాస్ సమ్మాన్ గ్రహీతలు
వర్గం:1980 స్థాపితాలు
వర్గం:హిందీ భాషా పాఠాన్ని కలిగి ఉన్న వ్యాసాలు
ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ, భోపాల్

**ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ, భోపాల్** (ఐఐఐటీ భోపాల్, ట్రిపుల్ ఐటీ భోపాల్) అనేది మధ్యప్రదేశ్ రాష్ట్ర రాజధాని భోపాల్ నగరంలోని ప్రభుత్వ సాంకేతిక, పరిశోధన విశ్వవిద్యాలయం. భారత ప్రభుత్వ మానవ వనరుల అభివృద్ధి మంత్రిత్వ శాఖ ద్వారా లాభాపేక్ష లేని పబ్లిక్-ప్రైవేట్ భాగస్వామ్యం నమూనా క్రింద స్థాపించబడిన 20 ఐఐఐటీలలో ఇదీ ఒకటి.

## చరిత్ర
భారత ప్రభుత్వ విద్యా మంత్రిత్వ శాఖ 2017లో పబ్లిక్-ప్రైవేట్ భాగస్వామ్యం నమూనాలో భాగంగా ఈ ఐఐఐటీ రాయచూర్‌ను స్థాపించింది. ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ లాస్ (సవరణ) బిల్లు, 2020 ప్రకారం భారత ప్రభుత్వంచే జాతీయ ప్రాధాన్యతా విద్యాసంస్థల జాబితా హోదాను పొందింది. 2020 మార్చి 20న లోక్‌సభలో, 2020 సెప్టెంబరు 22 రాజ్యసభలో ఈ బిల్లు ఆమోదించబడింది.

## ప్రాంగణం
ప్రస్తుతం ఇది మౌలానా ఆజాద్ నేషనల్ ఇన్‌స్టిట్యూట్ ఆఫ్ టెక్నాలజీ క్యాంపస్‌లో పనిచేస్తుండగా, శాశ్వత క్యాంపస్ ఏర్పాటు కోసం 50 ఎకరాల భూమి గుర్తించబడింది.

## పరిపాలన
ప్రొ. రామ. ఎస్. వర్మ ఈ సంస్థకు డైరెక్టర్ గా ఉన్నాడు.

## కోర్సుల వివరాలు
ఇన్ఫర్మేషన్ టెక్నాలజీకి సంబంధించిన సైన్స్, ఇంజినీరింగ్‌లో ప్రావీణ్యత సాధించేందుకు ఈ ఇన్‌స్టిట్యూట్ లో శిక్షణ అందించబడుతుంది.

### బిటెక్ కోర్సులు
* ఎలక్ట్రానిక్స్ అండ్ కమ్యూనికేషన్ ఇంజనీరింగ్
* కంప్యూటర్ సైన్స్, ఇంజనీరింగ్
* ఇన్ఫర్మేషన్ టెక్నాలజీ

## మూలాలు

## బయటి లింకులు
* 

వర్గం:2017 స్థాపితాలు
వర్గం:భారతదేశంలో విద్యా సంస్థలు
వర్గం:ఇంజనీరింగ్ కళాశాలలు
వర్గం:భారతదేశంలో సాంకేతిక విద్య
వర్గం:ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ
శృతి సేథ్

**శృతి సేథ్** మహారాష్ట్రకు చెందిన టెలివిజన్, సినిమా నటి, వీడియో జాకీ. టెలివిజన్ షో హోస్ట్‌గా తన కెరీర్‌ను ప్రారంభించి అనేక టెలివిజన్ కార్యక్రమాలతో, హిందీ సినిమారంగంలో హాస్యనటిగా గుర్తింపు పొందింది.

## జననం, విద్య
శృతి 1977లో మహారాష్ట్రలోని ముంబైలోని పంజాబీ హిందూ కుటుంబంలో జన్మించింది. అశోక్ అకాడమీలో చేరిన శృతి, ముంబైలోని సెయింట్ జేవియర్స్ కళాశాల నుండి ఎకనామిక్స్‌లో పట్టభద్రురాలయింది.

## కళారంగం
మోడలింగ్ రంగంలోకి అడుగుపెట్టి, ఛానల్ 5 కోసం టెలివిజన్ కార్యక్రమాలను హోస్ట్ చేసింది. స్టార్ ప్లస్ లో వచ్చిన *శరరత్* (2003–06) అనే హాస్య ధారావాహికలో జియా మల్హోత్రా అనే పాత్రలో నటించి గుర్తింపు పొందింది. 2003లో *వైసా భీ హోతా హై పార్ట్ II* అనే సినిమాతో సినిమారంగంలోకి అడుగుపెట్టింది. 2006లో *[[ఫనా]]*, 2008లో *[[స్లమ్‌డాగ్ మిలియనీర్]]* సినిమాలో సహాయ పాత్రలలో నటించి ప్రశంసలు అందుకుంది. డిస్నీ ఛానెల్ లో వచ్చిన *ది సూట్ లైఫ్ ఆఫ్ కరణ్ & కబీర్‌లో* నటించింది. *కామెడీ సర్కస్ సిరీస్* వంటి టెలివిజన్ కార్యక్రమాలను హోస్ట్ చేసింది.

## వ్యక్తిగత జీవితం
సినీ దర్శకుడు డానిష్ అస్లామ్‌తో శృతి వివాహం జరిగింది. వారికి అలీనా అనే కుమార్తె ఉంది.

## నటించినవి

### సినిమాలు

### టెలివిజన్

### వెబ్ సిరీస్

## మూలాలు

## బయటి లింకులు
* 
* 

వర్గం:1977 జననాలు
వర్గం:జీవిస్తున్న ప్రజలు
వర్గం:హిందీ సినిమా నటీమణులు
వర్గం:భారతీయ సినిమా నటీమణులు
వర్గం:గుజరాతీ సినిమా నటీమణులు
వర్గం:టెలివిజన్ నటీమణులు
ఆర్.వి.గురుపాదం

**ఆర్వీ గురుపాదం** (1970 జనవరి 1 - 2023 ఫిబ్రవరి 4) దక్షిణ భారత సినిమా నిర్మాత. తన నాలుగు దశాబ్దాల సుదీర్ఘ కెరీర్‌లో జి.ఆర్.పి ఆర్ట్స్ బ్యానర్‌పై తెలుగు, కన్నడ, తమిళం, మలయాళం, హిందీ భాషలలో 25 చిత్రాలకు పైగా నిర్మించారు. ఆయన కెరీర్ లో ప్రముఖంగా తమిళంలో ఇరు నిలవుగల్ (1977), హిందీలో శ్రీదేవి కథానాయికగా అకల్ మండ్ (1983), టాలీవుడ్ లో ఇదు సరిత (1984), వయ్యారి భామలు వగలమారి భర్తలు, పులి బొబ్బిలి, సొమ్ము ఒకడిది సోకు ఒకడిది, తిరుపతి క్షేత్ర మహాత్యం చిత్రాలు ఉన్నాయి. పలు తమిళ, మలయాళ చిత్రాలను తెలుగులోకి అనువాద చిత్రాలుగా ఆయన తీసుకొచ్చారు.

## మరణం
53 ఏళ్ల ఆర్.వి. గురుపాదం బెంగళూరులోని తన నివాసంలో 2023 ఫిబ్రవరి 4న గుండెపోటుతో తుదిశ్వాస విడిచారు.

## మూలాలు

వర్గం:సినిమా నిర్మాతలు
వర్గం:1970 జననాలు
వర్గం:2023 మరణాలు
సోనీ ఛరిష్ట

**సోనీ ఛరిష్ట**  పెళ్లైంది సినిమాతో టాలీవుడ్‌లో తన నటనా జీవితాన్ని ప్రారంభించింది. ఆ తర్వాత శబ్దం (2006), (2006), మిస్టర్ రాజేష్ (2013), ప్రేమ ఒక మైకం (2013), టాప్ రాంకర్స్ (2015) వంటి పలు సినిమాల్లో ఆమె పాత్రలు పోషించింది.

## జననం
మహారాష్ట్రలోని ముంబైలో 1989 ఆగస్టు 29న జన్మించింది.

## సినిమాల జాబితా

వర్గం:1989 జననాలు
వర్గం:భారతీయ సినిమా నటీమణులు
పార్థ్ సత్వాల్కర్

**పార్థ్ సత్వాల్కర్** (జననం 28 జూన్ 1974) తెలంగాణ రాష్ట్రానికి చెందిన భారతీయ మాజీ క్రికెట్ ఆటగాడు. 1999 - 2001 మధ్యకాలంలో హైదరాబాదు తరపున పన్నెండు ఫస్ట్-క్లాస్ మ్యాచ్‌లు ఆడాడు.

## జననం
పార్థ్ సత్వాల్కర్ 1974 జూన్ 28న తెలంగాణ రాష్ట్ర రాజధాని హైదరాబాదులో జన్మించాడు.

## మ్యాచ్‌లు

### ఫస్ట్-క్లాస్
1999/2000లో ఫస్ట్-క్లాస్ క్రికెట్ లోకి ఆరంగ్రేటం చేసి, 2001 వరకు మ్యాచ్‌లు ఆడాడు. 12 మ్యాచ్‌లలో 20 ఇన్నింగ్స్ ఆడి 27.55 సగటుతో 551 పరుగులు చేశాడు. 5 అర్థ సెంచరీలు చేశాడు. అత్యధిక వ్యక్తిగత స్కోర్ 80.

### లిస్టు-ఎ
1999/2000లో లిస్టు-ఏ క్రికెట్ లోకి ఆరంగ్రేటం చేసి, 2001 వరకు మ్యాచ్‌లు ఆడాడు. 8 మ్యాచ్‌లలో 7 ఇన్నింగ్స్ ఆడి 24.16 సగటుతో 145 పరుగులు చేశాడు. అత్యధిక వ్యక్తిగత స్కోర్ 39.

## మూలాలు

## బయటి లింకులు
* 

వర్గం:1974 జననాలు
వర్గం:జీవిస్తున్న ప్రజలు
వర్గం:హైదరాబాదు జిల్లా వ్యక్తులు
వర్గం:హైదరాబాదు జిల్లా క్రీడాకారులు
వర్గం:క్రికెట్ క్రీడాకారులు
ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ, సూరత్

**ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ, సూరత్** (ఐఐఐటీ సూరత్, ట్రిపుల్ ఐటీ సూరత్) అనేది గుజరాత్‌ రాష్ట్రం సూరత్‌ లోని ప్రభుత్వ సాంకేతిక, పరిశోధన విశ్వవిద్యాలయం. భారత ప్రభుత్వ మానవ వనరుల అభివృద్ధి మంత్రిత్వ శాఖ ద్వారా లాభాపేక్ష లేని పబ్లిక్-ప్రైవేట్ భాగస్వామ్యం నమూనా క్రింద స్థాపించబడిన 20 ఐఐఐటీలలో ఇదీ ఒకటి. సర్దార్ వల్లభాయ్ నేషనల్ ఇన్‌స్టిట్యూట్ ఆఫ్ టెక్నాలజీలో తాత్కాలిక ప్రాంగణం నుండి ఈ సంస్థ పనిచేస్తోంది. రాష్ట్ర ప్రభుత్వం, పరిశ్రమ భాగస్వాములు గుజరాత్ నర్మదా వ్యాలీ ఫెర్టిలైజర్స్, కెమికల్స్, గుజరాత్ గ్యాస్, గుజరాత్ ఇన్ఫర్మేటిక్స్ సంయుక్తంగా దీనికి నిధులు సమకూర్చాయి.

## చరిత్ర
భారత ప్రభుత్వ విద్యా మంత్రిత్వ శాఖ 2017లో పబ్లిక్-ప్రైవేట్ భాగస్వామ్యం నమూనాలో భాగంగా ఈ ఐఐఐటీ సూరత్ ను స్థాపించింది. భారత రాష్ట్రపతి, గుజరాత్ రాష్ట్ర గవర్నర్, పరిశ్రమ భాగస్వాముల మధ్య అవగాహన ఒప్పందంతో అసోసియేషన్ మెమోరాండం సంతకం చేయబడ్డాయి. సూరత్‌లో 50 ఎకరాల భూమిని కేటాయించాలని రాష్ట్ర ప్రభుత్వం సూరత్ కలెక్టర్‌ను అభ్యర్థించింది. 2017 జూలై నుండి క్యాంపస్‌లో ఎలక్ట్రానిక్స్ & కమ్యూనికేషన్ ఇంజనీరింగ్, కంప్యూటర్ సైన్స్ & ఇంజనీరింగ్‌లలో కోర్సులు ప్రారంభమయ్యాయి. ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ లాస్ (సవరణ) బిల్లు, 2020 ప్రకారం భారత ప్రభుత్వంచే జాతీయ ప్రాధాన్యతా విద్యాసంస్థల జాబితా హోదాను పొందింది. 2020 మార్చి 20న లోక్‌సభలో, 2020 సెప్టెంబరు 22 రాజ్యసభలో ఈ బిల్లు ఆమోదించబడింది.

## ప్రాంగణం
సూరత్ జిల్లాలోని కమ్రెజ్‌లో గుజరాత్ ప్రభుత్వం కేటాయించిన భూమిలో కొత్త విద్యా సదుపాయం అభివృద్ధిలో భాగంగా అదనపు సౌకర్యాలను, అవసరమైన మౌలిక సదుపాయాలను కల్పించనున్నారు.

## కోర్సులు

### విద్యా కార్యక్రమాలు
కంప్యూటర్ సైన్స్ ఇంజినీరింగ్, ఎలక్ట్రానిక్స్ & కమ్యూనికేషన్ ఇంజినీరింగ్‌లో బిటెక్ కోర్సులను మాత్రమే అందిస్తోంది.

మెషిన్ లెర్నింగ్, నేచురల్ లాంగ్వేజ్ ప్రాసెసింగ్, ఆర్టిఫిషియల్ ఇంటెలిజెన్స్ మొదలైన ఇన్ఫర్మేషన్ టెక్నాలజీ రంగంలో తాజా అంశాలతోపాటు సిగ్నల్ ప్రాసెసింగ్, రోబోటిక్స్, ఎంబెడెడ్ సిస్టమ్‌లు, ఇతర స్ట్రీమ్‌లలో నైపుణ్యం సాధించేందుకు పరిశ్రమ అవసరాలకు అనుగుణంగా సిలబస్ మారుతూవుంటుంది.

### ప్రవేశాలు
పైన పేర్కొన్న కోర్సులకు జెఈఈ మెయిన్స్ ప్రవేశ పరీక్ష ద్వారా ప్రవేశం ఉంటుంది. కౌన్సెలింగ్, సీట్ల కేటాయింపును జాయింట్ సీట్ అలోకేషన్ అథారిటీ నిర్వహిస్తుంటుంది.

## మూలాలు

## బయటి లింకులు
* 

వర్గం:2017 స్థాపితాలు
వర్గం:భారతదేశంలో విద్యా సంస్థలు
వర్గం:ఇంజనీరింగ్ కళాశాలలు
వర్గం:భారతదేశంలో సాంకేతిక విద్య
వర్గం:ఇండియన్ ఇన్‌స్టిట్యూట్ ఆఫ్ ఇన్ఫర్మేషన్ టెక్నాలజీ
సలామ్ వెంకీ

**సలామ్‌ వెంకీ** 2022లో విడుదలైన హిందీ సినిమా. బిలైవ్ ప్రొడక్షన్స్, ఆర్ టేక్ స్టూడియోస్ బ్యానర్‌లపై సూరజ్ సింగ్, శ్రద్ధ ఆగ్రవాల్, వర్ష కుక్రేజా నిర్మించిన ఈ సినిమాకు రేవతి దర్శకత్వం వహించింది. కాజోల్, విశాల్‌ జెథ్వ, రాహుల్ బోస్‌, ప్రకాశ్ రాజ్‌, ప్రియమణి ప్రధాన పాత్రల్లో నటించిన ఈ సినిమా 2022 డిసెంబర్ 9న థియేటర్లలో విడుదలై, జీ5 ఓటీటీలో 2023 ఫిబ్రవరి 10న స్ట్రీమింగ్‌ ప్రారంభంకానుంది.
## నటీనటులు

* కాజోల్
* విశాల్‌ జెథ్వ
* రాహుల్ బోస్‌
* ప్రకాశ్ రాజ్‌
* ప్రియమణి
* అనంత్ మహదేవన్
* అహన కుమ్ర
* రాజీవ్ ఖండేల్వాల్
* కమల్ సాధన  
* మాల పార్వతి
* రిధి కుమార్   
* అజీత్ పద్ద  
* రేవతి    
* అనీత్ పడ్డా
* ఆమిర్ ఖాన్ - అతిధి పాత్రలో

## సాంకేతిక నిపుణులు
*బ్యానర్: బిలైవ్ ప్రొడక్షన్స్, ఆర్ టేక్ స్టూడియోస్ 
*నిర్మాతలు: సూరజ్ సింగ్, శ్రద్ధ ఆగ్రవాల్, వర్ష కుక్రేజా  
*కథ: శ్రీకాంత్ మూర్తి
*స్క్రీన్‌ప్లే, దర్శకత్వం: రేవతి
*సంగీతం: మిథూన్ 
*సినిమాటోగ్రఫీ: రవి వర్మన్

## మూలాలు

## బయటి లింకులు
* 

వర్గం:హిందీ సినిమాలు
పెరంబలూర్

**పెరంబలూరు,** భారతదేశం తమిళనాడు రాష్ట్రం, పెరంబులూరు జిల్లా లోని ఒక పట్టణం. ఇది పెరంబలూరు జిల్లా, పెరంబలూరు (ఉపజిల్లా) ప్రధాన కార్యాలయం. 2011 భారత జనాభాలెక్కల ప్రకారం, పట్టణంలో49,648 జనాభా ఉంది. 11వ శతాబ్దానికి చెందిన బుద్ధ విగ్రహాలు పెరంబలూరు పరిసర గ్రామాల చుట్టూ పెరంబలూర్ బుద్ధులుగా ఉన్నట్లు కనుగొనబడ్డాయి.

## భౌగోళిక శాస్త్రం
ఇది పెరంబలూరు జిల్లాలో అతిపెద్ద పట్టణం, పరిపాలనా ప్రధాన కార్యాలయం, అలాగే పెరంబలూరు తాలూకా (ఉప-జిల్లా)కు కేంద్రం.  పట్టణం 20.59 చ.కి.మీ విస్తీర్ణంలో విస్తరించి ఉంది. భూపరివేష్టిత ప్రాంతం అయినప్పటికీ, పెరంబలూర్ జిల్లాలోని కున్నం తాలూకా సమీపంలో 4.16 లక్షల సంవత్సరాల క్రితం నాటి సముద్ర జాతుల శిలాజాలు కనుగొనబడ్డాయి.ఈభూమి పురాతన సముద్రంలో ఒక భాగమనే వాస్తవాన్నిఇది వెల్లడిస్తుంది.

## జనాభాశాస్త్రం
2011 భారత జనాభా లెక్కల ప్రకారం, పెరంబలూరులో 49,648 జనాభా ఉంది.ప్రతి 1,000 మంది పురుషులకు 1,013 స్త్రీల లింగ నిష్పత్తి ఉంది. ఇది జాతీయ సగటు 929 తోో పోలిస్తే చాలా ఎక్కువ  జనాభా మొత్తంలో 5,190 మంది ఆరేళ్లలోపు వారు ఉన్నారు. వారిలో 2,678 మంది పురుషులు కాగా,2,512 మంది మహిళలు ఉన్నారు. జనాభాలో షెడ్యూల్డ్ కులాలు వారు 29.43% మంది ఉన్నారు.షెడ్యూల్డ్ తెగలు వారు  0.29% మంది ఉన్నారు.పట్టణ సగటు అక్షరాస్యత 80.77% ఉంది.

దీనిని జాతీయ సగటు 72.99% అక్షరాస్యతతో పోల్చగా ఎక్కువగా ఉంది. పట్టణంలో మొత్తం 12,732 గృహాలు ఉన్నాయి.మొత్తం జనాభాలో 18,430 మంది కార్మికులు ఉన్నారు, వీరిలో 998 మంది సాగుదారులు, 1,750 మంది ప్రధాన వ్యవసాయ కార్మికులు, 364 మంది గృహ పరిశ్రమలు, 13,762 మంది ఇతర కార్మికులు, 1,609 సన్నకారు కార్మికులు, 397 మంది ఉపాంత కార్మికులు ఉన్నారు.  2011 భారత జనగణన ప్రకారం మతాలవారిగా పెరంబలూరులో 86.94% హిందువులు, 9.29% ముస్లింలు, 3.6% క్రైస్తవులు, 0.01% సిక్కులు, 0.01% బౌద్ధులు, 0.0% జైనులు, 0.12% మంది మతపరమైన ప్రాధాన్యత,  ఇతర మతాలను అనుసరించడం లేదా అనుసరించనివారు లేదని 0.03% సూచించింది. . 

## రాజకీయం
పెరంబలూరు (రాష్ట్ర శాసనసభ నియోజకవర్గం) షెడ్యూల్డ్ కులాలకు కేటాయించబడింది. ప్రస్తుత ఎమ్మెల్యే ప్రభాకరన్ 2021 తమిళనాడు శాసనసభ ఎన్నికలలో డిఎంకె నుండి ఎన్నికయ్యాడు. పెరంబలూరు నియోజకవర్గానికి ప్రస్తుత పార్లమెంటు సభ్యుడు టిఆర్ పారివేందర్ .

## ఆనవాలు
పెరంబలూరు పరిసర గ్రామాలలో 11వ శతాబ్దానికి చెందిన బుద్ధ విగ్రహాలు పెరంబలూర్ బుద్ధులుగా ఉన్నాయి.

## ఇది కూడ చూడు

* పెరంబలూరులోని విద్యా సంస్థల జాబితా

## ప్రస్తావనలు

వర్గం:Coordinates on Wikidata


## వెలుపలి లంకెలు
సెంబి (2022 సినిమా)

**సెంబి** 2022లో విడుదలైన తమిళ సినిమా. ట్రైడెంట్ ఆర్ట్స్, ఏ.ఆర్. ఎంట‌ర్‌టైన్‌మెంట్ బ్యానర్‌లపై ఆర్. రవీంద్రన్, అజ్మల్ ఖాన్, రియా నిర్మించిన ఈ సినిమాకు ప్రభు సోల్మన్ దర్శకత్వం వహించాడు. కోవై సరళ, బేబీ నిలా, అశ్విన్ కుమార్ ప్రధాన పాత్రల్లో నటించిన ఈ సినిమా 2022 డిసెంబర్ 30న థియేటర్లలో విడుదలై, డిస్నీ ప్లస్ హాట్‌స్టార్ ఓటీటీలో 2023 ఫిబ్రవరి 03న స్ట్రీమింగ్‌ ప్రారంభమైంది. 
## కథ
అరకులో ఓ కొండపై వీరతల్లి (కోవై సరళ)  తన మనవరాలు సెంబి (బేబీ నిలా)తో కలిసి జీవిస్తూ ఉంటుంది. సెంబికి తల్లితండ్రులు లేకపోవడంతో అమ్మమ్మ అయిన వీరతల్లి, ఈ పాపని అల్లారు ముద్దుగా పెంచుతూ రోజు గడవడం కోసం కొండల్లో దొరికే తేనె, పక్షుల గుడ్లు తదితరు వస్తువుల్ని సేకరించి అమ్మి జీవనం సాగిస్తుంటారు. ఈ క్రమంలో ఓ రోజు తేనె నింపిన కుండని అమ్మడానికి వెళ్లిన సెంబి దారి మధ్యలో ముగ్గురు కుర్రాళ్లు ఆమెని దారుణంగా అత్యాచారం చేసి పారిపోతారు. సెంబికి న్యాయం జరగడానికి వీరతల్లి (కోవై సరళ) ఏమి చేసింది ? చివరకు ఏమైంది? అనేదే మిగతా కథ.

## నటీనటులు
* కోవై సరళ
* అశ్విన్ కుమార్ లక్ష్మీకాంతన్ - లాయర్
* తంబి రామయ్య -  బస్ కండక్టర్‌గా
* నాంజిల్ సంపత్
* పాల కరుప్పయ్య - రాజకీయ నాయకుడిగా
* జి. జ్ఞానసంబంధం - జడ్జి 
* ముల్లై అరసి

## మూలాలు

## బయటి లింకులు
*
రాష్ట్ర కవచ్ ఓం

**రాష్ట్ర కవచ్ ఓం** 2022లో విడుదలైన హిందీ సినిమా. జీ స్టూడియోస్, ఏ పేపర్ డాల్ ఎంట‌ర్‌టైన్‌మెంట్ ప్రొడక్షన్ బ్యానర్‌లపై జీ స్టూడియోస్, అహ్మద్ ఖాన్, శైరా ఖాన్ నిర్మించిన ఈ సినిమాకు కపిల్ వర్మ దర్శకత్వం వహించాడు. ఆదిత్య రాయ్ కపూర్, సంజన సంఘీ, జాకీ ష్రాఫ్, అశుతోష్ రానా, ప్రకాష్ రాజ్, ప్రాచీ షా పాండ్యా ప్రధాన పాత్రల్లో నటించిన ఈ సినిమా 2022 జూలై 1న థియేటర్లలో విడుదలై, జీ5 ఓటీటీలో ఆగస్టు 11న స్ట్రీమింగ్‌ ప్రారంభమైంది.
## నటీనటులు

* ఆదిత్య రాయ్ కపూర్ - ఓం రాథోడ్/రిషి రాథోర్‌ 
* సంజన సంఘీ - కావ్య శర్మ 
* జాకీ ష్రాఫ్ - దేవ్ రాథోడ్‌
* ప్రకాష్ రాజ్ - మూర్తి సహాయ్‌  
* అశుతోష్ రానా - జై రాథోడ్‌, ఓం తండ్రి 
* ప్రాచీ షా పాండ్యా - యశ్వి జై రాథోడ్‌, ఓం తల్లి
* బిజౌ థాంగ్జం
* ఎల్నాజ్ నోరౌజీ - "కలా ష కలా" పాటలో
## మూలాలు

## బయటి లింకులు
*

వర్గం:హిందీ సినిమాలు
యాన్ యాక్షన్ హీరో

*యాన్ యాక్షన్ హీరో*' 2022లో విడుదలైన హిందీ సినిమా. టీ -సిరీస్, కలర్ యెల్లో ప్రొడక్షన్స్ బ్యానర్‌లపై భూషణ్ కుమార్, క్రిషన్ కుమార్, ఆనంద్ ఎల్. రాయ్ నిర్మించిన ఈ సినిమాకు అనిరుద్ అయ్యర్ దర్శకత్వం వహించాడు. ఆయుష్మాన్ ఖురానా, జైదీప్ ఆహ్లావత్, జితేందర్ హూడా, నీరజ్ మాధవ్ ప్రధాన పాత్రల్లో నటించిన ఈ సినిమా 2022 డిసెంబర్ 2న థియేటర్లలో విడుదలైంది.
## నటీనటులు

* ఆయుష్మాన్ ఖురానా - మానవ్ ఖురాన్నా   
* జైదీప్ అహ్లావత్ - భూరా సింగ్ సోలంకి 
* జితేందర్ హుడా - రూప్ కుమార్, పోలీస్ ఇన్‌స్పెక్టర్‌  
* నీరజ్ మాధవ్ - సాయి 
* హర్ష్ ఛాయా - రోషన్, మానవ్ అసిస్టెంట్‌ 
* గౌతమ్ జోగ్లేకర్ - మసూద్ అబ్రహం కట్కర్‌ 
* మలైకా అరోరా - "ఆప్ జైసా కోయి"  పాటలో  
* నోరా ఫతేహి - "జెహదా నాషా" పాటలో 
* అక్షయ్ కుమార్ ( అతిధి పాత్ర ) 

## మూలాలు
పయ్యనూర్ తాలూకా

**పయ్యనూర్ తాలూకా** భారతదేశంలోని కేరళ రాష్ట్రం, కన్నూర్ జిల్లా, తాలిపరంబ రెవెన్యూ డివిజన్‌లో ఉంది. తాలిపరంబ & కన్నూర్ మండలాల నుండి మార్చి 2018న నూతనంగా ఏర్పాటైన  కన్నూర్ జిల్లాలోని 5 తాలూకాలలో పయ్యనూర్ ఒకటి. పయ్యనూర్ మండలం 22 గ్రామాలతో ఏర్పాటు చేయగా  16 తాలిపరంబ మండలం నుండి & 6 కన్నూర్ మండలం నుండి విభజించి ప్రభుత్వం నూతనంగా మండలం ఏర్పాటు చేసింది. దీనికి ఉత్తరాన కాసరగోడ్ జిల్లా, దక్షిణాన తాలిపరంబ & కన్నూర్ తాలూకా & తూర్పున కర్ణాటక రాష్ట్రం సరిహద్దులుగా ఉన్నాయి. పయ్యనూరు మినీ సివిల్ స్టేషన్‌లో  అత్యధికంగా ప్రభుత్వ కార్యాలయాలు ఉన్నాయి. పయ్యనూర్ తాలూకాలో పయ్యనూర్ మునిసిపాలిటీ & 11 పంచాయతీలు ఉన్నాయి.
## మండలంలోని గ్రామాలు
పయ్యనూర్ మండలంలో అలపడంబ, చెరుతఝం, ఎరమాం, ఎజోమ్, కదన్నపల్లి, కంకోలె, కరివెల్లూర్, కోరం, కుత్తూరు, కున్హిమంగళం, మదాయి, పానపుజా, పయ్యనూర్, పెరళం, పెరింగోమ్, పులిలింగొమెర, రాంమేన్‌తట్ట, పెరింథత్తట్ట , పెరింథత్తట్ట తో మొత్తం 22 గ్రామాలు ఉన్నాయి:

## మూలాలు

వర్గం:కేరళ
అమిత్ జోగి

**అమిత్‌ జోగి** ఛత్తీస్‌గఢ్ రాష్ట్రానికి  చెందిన రాజకీయ నాయకుడు. ఆయన  ఛత్తీస్‌గఢ్ మాజీ ముఖ్యమంత్రి అజిత్ జోగి కుమారుడు, జనతా కాంగ్రెస్‌ పార్టీ అధ్యక్షుడు.
## రాజకీయ జీవితం
అమిత్ జోగి తన తండ్రి ఛత్తీస్‌గఢ్ మాజీ ముఖ్యమంత్రి అజిత్ జోగి అడుగుజాడల్లో రాజకీయాల్లోకి వచ్చి పార్టీలో వివిధ హోదాల్లో పని చేసి 2013లో మార్వాహి నియోజకవర్గం నుండి కాంగ్రెస్ పార్టీ అభ్యర్థిగా పోటీ చేసి తన సమీప ప్రత్యర్థి బీజేపీ అభ్యర్థి సమీరా పైక్రా పై 46250 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీలోకి అడుగుపెట్టాడు. ఆయనను 2016లో పార్టీ వ్యతిరేక కార్యకలాపాలకు పాల్పడుతున్నాడని కాంగ్రెస్ పార్టీ నుంచి ఆరేళ్లపాటు కాంగ్రెస్ అధిష్టానం బహిష్కరించింది.  

అమిత్ జోగి తన తండ్రి అజిత్ జోగి మరణాంతరం 2020లో మార్వాహీ శాసనసభ స్థానానికి జరగనున్న ఉప ఎన్నికలో పోటీ చేయడం కోసం నామినేషన్‌ వేయగా ఆయన సమర్పించిన కుల ధ్రువీకరణ పత్రం చెల్లదని నామినేషన్‌ను తిరస్కరించారు.

## మూలాలు

వర్గం:1977 జననాలు
మార్వాహి శాసనసభ నియోజకవర్గం

**మార్వాహి శాసనసభ నియోజకవర్గం** ఛత్తీస్‌గఢ్ రాష్ట్రంలోని నియోజకవర్గాలలో ఒకటి. ఈ నియోజకవర్గం గౌరెల్లా-పెండ్రా-మార్వాహీ జిల్లా, కోర్బా లోక్‌సభ నియోజకవర్గం పరిధిలోని ఎనిమిది శాసనసభ నియోజకవర్గాల్లో ఒకటి.
## ఎన్నికైన సభ్యులు

## మూలాలు

వర్గం:ఛత్తీస్‌గఢ్ శాసనసభ నియోజకవర్గాలు
పెరింతల్‌మన్న శాసనసభ నియోజకవర్గం

**పెరింతల్‌మన్న శాసనసభ నియోజకవర్గం** కేరళ రాష్ట్రంలోని నియోజకవర్గాలలో ఒకటి. ఈ నియోజకవర్గం మలప్పురం జిల్లా, మలప్పురం లోక్‌సభ నియోజకవర్గం పరిధిలోని ఏడు శాసనసభ నియోజకవర్గాల్లో ఒకటి.

## స్థానిక స్వపరిపాలన విభాగాలు

## ఎన్నికైన సభ్యులు

## మూలాలు

వర్గం:కేరళ శాసనసభ నియోజకవర్గాలు
వినోద్ కాంబ్లీ

**వినోద్ గణపత్ కాంబ్లీ** (ఆంగ్లం: Vinod Ganpat Kambli; 1972 జనవరి 18) మాజీ భారతీయ క్రికెటర్. ఆయన భారతదేశం తరపున మిడిల్ ఆర్డర్ బ్యాట్స్‌మన్‌గా రాణించాడు. ప్రస్తుతం అతను క్రికెట్ నిపుణుడిగా, వివిధ టెలివిజన్ ఛానెల్‌లలో వ్యాఖ్యాతగా వ్యవహరిస్తున్నాడు.

## జీవితం తొలి దశలో
వినోద్ కాంబ్లీ ముంబైకి చెందినవాడు. అతను భారత క్రికెటర్ సచిన్ టెండూల్కర్‌కి చిన్ననాటి స్నేహితుడు. వీరిరువురు కలసి పాఠశాల క్రికెట్ రోజుల్లో సెయింట్ జేవియర్స్ స్కూల్‌తో జరిగిన స్కూల్ క్రికెట్ మ్యాచ్‌లో 664 పరుగుల వర్షం కురిపించారు. వినోద్ కాంబ్లీ వ్యక్తిగతంగా 349 పరుగులతో దోహదపడ్డాడు. వారి కోచ్ రమాకాంత్ అచ్రేకర్ ఈ జంటను ఇన్నింగ్స్ డిక్లేర్ చేయమని ఒత్తిడి చేశాడు. వినోద్ కాంబ్లీ సెయింట్ జేవియర్స్ మొదటి ఇన్నింగ్స్‌లో 37 పరుగులకు ఆరు వికెట్లు పడగొట్టాడు.

## కెరీర్
వినోద్ కాంబ్లీ తాను ఎదుర్కొన్న తొలి బంతికే సిక్స్‌తో రంజీ ట్రోఫీ కెరీర్‌ను ప్రారంభించాడు. అతను 1991, 1992లలో వరుసగా వన్డే ఇంటర్నేషనల్, టెస్ట్ మ్యాచ్ లతో అరంగేట్రం చేశాడు. టెస్టుల్లో రెండు డబుల్ సెంచరీలతో సహా నాలుగు సెంచరీలు చేశాడు. టెస్టుల్లో అత్యంత వేగంగా 14 ఇన్నింగ్స్‌లలో 1000 పరుగులు చేసిన భారత ఆటగాడిగా రికార్డు సృష్టించాడు.
వర్గం:1972 జననాలు
వర్గం:భారతీయ క్రికెట్ క్రీడాకారులు
ఐవరీ

**ఐవరీ** అనేది ఏనుగు దంతాల నుండి పొందిన గట్టి, తెల్లటి పదార్థం. ముఖ్యంగా ఏనుగు దంతాలను ఐవరీ అని అంటారు. ఏనుగు దంతాలను ఐవరీ అని పిలిచినప్పటికీ, కొన్ని ఇతర జంతువుల నుండి వచ్చిన దంతాలను కూడా ఐవరీ అని పిలుస్తారు. ఇందులో ప్రధానంగా కోరలు, దంతాల భౌతిక నిర్మాణాలలో ఒకటైన డెంటిన్ ఉంటుంది. ఐవరీ కళ, ఇతర సృష్టిలో కూడా ఉపయోగించబడతాయి. ఏనుగు దంతాల ఐవరీతో పాటు ఇతర జంతువుల ఐవరీతో కూడా వ్యాపారం చేస్తారు. ఏనుగు దంతాలు పురాతన కాలం నుండి నేటి వరకు విలువైనవిగా పరిగణించబడుతున్నాయి. ఐవరీకి ఏనుగు దంతాలు అత్యంత ముఖ్యమైన మూలం అయినప్పటికీ, మముత్, దంతపు సముద్రపు అర్చిన్, హిప్పోపొటామస్, హంప్‌బ్యాక్ వేల్, ఓర్కా వేల్, కొమ్ముల తిమింగలం, పోర్పోయిస్ కూడా ఐవరీని కలిగి ఉంటాయి. కోరల జింకకు రెండు ఐవరీ దంతాలు ఉంటాయి. సహజ ఐవరీ దంతానికి భిన్నంగా కృత్రిమ ఐవరీ దంతాన్ని కృత్రిమంగా కూడా ఉత్పత్తి చేయవచ్చు. టాగువా గింజలను కూడా ఏనుగు దంతము వలె చెక్కవచ్చు.

## ఇవి కూడా చూడండి
బుద్ధుని జీవిత గాథలు చెక్కబడ్డ ఏనుగు దంతపు కళాకృతి

## మూలాలు

వర్గం:జంతు ఉత్పత్తులు
డి.వి.ఎం.సత్యనారాయణ

డి.వి.ఎం. సత్యరానారాయణ తెలుగు రచయిత. 

## జీవిత విశేషాలు
డి.వి.ఎం.(దొడ్డవరపు) సత్యనారాయణ గారు ప్రకాశం జిల్లా దొడ్డవరం గ్రామంలో  లలితాకుమారి, సుబ్బరామయ్య దంపతులకు జన్మించాడు. ఎం.ఎస్.సి చదివిన వీరు వృత్తిరీత్యా జీవితబీమా సంస్థలో ఉద్యోగం చేస్తున్నారు.  వీరికి మొదటి నుండి కూడా తెలుగు భాష మీద కలిగిన ఆసక్తి వల్ల  అనేక గ్రంథ పఠనం చేశారు. తర్వాత భావ కవిత్వంలో గాని పద్య రచనలో గాని మంచి పట్టు సంపాదించారు.వీరి రచనలలో వీరి యొక్క భావ స్పష్టత,  పదప్రయోగాల్లో గంభీరత  గోచరిస్తూ ఉంటాయి. అలతి అలతి పదాలతో గొప్ప భావాన్ని వ్యక్తీకరించగలిగిన గొప్ప పాండిత్యం గలవారు 

## ముద్రిత రచనలు

# భజగోవిందం,
# ఆంధ్ర గాధాలహరి (హాలుని ప్రాకృత గాథా సప్తశతిలోని కొన్ని గాథలకు స్వేచ్ఛానువాదం)

## అముద్రిత రచనలు

# పద్య మంజరి(పద్య కవితా సంకలనం),
# కదంబం(వచన కవితా సంకలనం)
# ఆంధ్ర శతకం, 
# ప్రకృతి గీతం
# సంకీర్తనావళి(స్వర సహితం)
# వ్యాసమంజూష(వ్యాస సంకలనం)
# శ్రీకృష్ణ లీలారింఛోళీ.

## మూలాలు

వర్గం:తెలుగు రచయితలు
వర్గం:ప్రకాశం జిల్లా రచయితలు
పాలిండ్రోం

**పాలిండ్రోం** అనగా ఒక పదాన్ని లేదా ఒక వాక్యాన్ని కుడి నుండి ఎడమకు చదివినా లేదా ఎడమ నుండి కుడికి చదివినా ఒకే విధంగా ఉండడం.. ఉదాహరణకు కిటికి, వికటకవి, నవీన మొదలగునవి. పాలిండ్రోమును తెలుగులో చిత్రకావ్యం, చిత్రపదం, చిత్రవాక్యం అని కూడా అంటారు.

## పాలిండ్రోం పద ఉద్భవం
పాలిండ్రోమ్ అనే పదాన్ని ఆంగ్ల కవి, రచయిత హెన్రీ పీచమ్ 1638లో పరిచయం చేశారు. ఈ పదం గ్రీకు మూలాల నుండి ఉద్భవించింది.
## పాలిండ్రోం జాబితా

### పాలిండ్రోం పదాల జాబితా
* కంచుకం (jacket)
* కంటకం (thorn)
* కందకం (trench)
* కంసకం (bell metal)
* కచ్చిక (burnt cake of dung)
* కటిక (cruel, horrid)
* కట్టుక (abortion)
* కణిక (small particle)
* కనుక (therefore)
* కన్యక (girl)
* కరక (yellow myrobalan)
* కలక (turbidity)
* కలిక (bud)
* కాకా (flattery)
* కికి (Indian roller)
* కిటికి (window)
* కునుకు (sleep)
* కుమ్మకు (instigation)
* కురుకు (heap, pile)
* కులుకు (graceful movement of the body)
* కోరుకో (want)
* కోలుకో (recover)
* గంగ (water)
* గరగ (small vessel)
* గులుగు (a tree)
* చాచా (father's younger brother)
* జేజే (god, goddess, deity)
* జోజో (hush, hushaby)
* టాటా (bye bye)
* తన్యత (ductility)
* తర్వాత (afterwards)
* తురుతు (quickness)
* దించింది (took down)
* నందనం (garden)
* నమ్మిన (convinced)
* నల్లన (blackness)
* నటన (acting)
* నవీన (modern)
* నానా (many)
* నిశాని (mark, fingerprint)
* పులుపు (sour)
* బడబ (mare)
* బాబా (saint)
* మధ్యమ (middle finger)
* మిసిమి (brilliancy, luster, polish)
* ముక్తము (freed, liberated)
* ముఖము (face)
* ముఖ్యము (chief, primary, particular, principal, indispensable)
* ముటము (cow dung)
* ముత్తుము (three *tooms*)
* ముత్తెము (pearl)
* ముత్యము (pearl)
* మడమ (heel)
* ముదము (pleasure)
* మునుము (field of grain)
* లోయలో (in the valley)
* వరవ (canal to supply water to a tank)
* విరివి (expansive)
* వలువ (garment, cloth)
* వారెవా
* వికటకవి (comic poet)
* విరివి (abundance)
* సమోస
* సరస (nearness, proximity)

## మూలాలు

* The Wonder that is Sanskrit - a big treasure chest of Chitrakavya- 20 pages full

వర్గం:తెలుగు భాష
కపిల్ కపూర్

**కపిల్ కపూర్** (జననం 17 నవంబర్ 1940) భాషాశాస్త్రం , సాహిత్యంలో భారతీయ పండితుడు.  జవహర్లాల్ నెహ్రూ విశ్వవిద్యాలయం (JNU) మాజీ ప్రో-వైస్ ఛాన్సలర్, సెంటర్ ఫర్ లింగ్విస్టిక్స్ అండ్ ఇంగ్లీషులో ప్రొఫెసర్‌గా, 2005 లో పదవీ విరమణ చేయడానికి ముందు అక్కడి సెంటర్ ఫర్ సంస్కృత స్టడీస్‌లో  ప్రొఫెసర్‌గా పనిచేశాడు.  అతను 2012 లో రూప అండ్ కో ప్రచురించిన 11-వాల్యూమ్స్ ఎన్సైక్లోపీడియా ఆఫ్ హిందూయిజం  ఎడిటర్-ఇన్-చీఫ్. 

భారత ప్రభుత్వం 2023లో పద్మభూషణ్ పురస్కారంతో సత్కరించింది. 

## కెరీర్
కపిల్ కపూర్ యాభై రెండేళ్లుగా బోధిస్తున్నారు. ఆయన ఆధ్వర్యంలో 41 మంది పీహెచ్ డీ, 36 మంది ఎంఫిల్ కు పనిచేశారు. అతను 1996-1999 వరకు జెఎన్యులోని స్కూల్ ఆఫ్ లాంగ్వేజ్, లిటరేచర్ అండ్ కల్చర్ స్టడీస్ డీన్గా, 1999-2002 వరకు విశ్వవిద్యాలయానికి రెక్టార్ (ప్రో-వైస్ ఛాన్సలర్) గా పనిచేశాడు.

2018లో సిమ్లాలోని ఇండియన్ ఇన్స్టిట్యూట్ ఆఫ్ అడ్వాన్స్డ్ స్టడీ (ఐఐఏఎస్) చైర్‌పర్సన్‌గా నియమితులయ్యారు.  అంతకు ముందు, అతను వార్ధాలోని మహాత్మా గాంధీ అంతరాష్ట్రీయ హిందీ విశ్వవిద్యాలయానికి ఛాన్సలర్గా ఉన్నాడు.

ఆయన బోధన, పరిశోధనా రంగాలలో భారతీయ, పాశ్చాత్య సాహిత్య, భాషా సిద్ధాంతాలు, భాషా తత్వశాస్త్రం, పంతొమ్మిదవ శతాబ్దపు బ్రిటిష్ జీవితం, సాహిత్యం, ఆలోచన, భారతీయ మేధో సంప్రదాయాలు ఉన్నాయి. ఈ అంశాలపై ఆయన విస్తృతంగా రచనలు చేసి ఉపన్యాసాలు ఇచ్చారు. 2005లో జేఎన్ యూ నుంచి రిటైర్ అయ్యారు. 

## మూలాలు

వర్గం:జీవిస్తున్న ప్రజలు
వర్గం:1940 జననాలు
వర్గం:పద్మభూషణ పురస్కార గ్రహీతలు
డిస్క్ స్టోరేజ్

**డిస్క్ స్టోరేజ్** అనేది ఎలక్ట్రానిక్, మాగ్నెటిక్, ఆప్టికల్ లేదా మెకానికల్ మార్పుల ద్వారా ఒకటి లేదా అంతకంటే ఎక్కువ తిరిగే డిస్క్‌ల ఉపరితలంపై డేటాను రికార్డ్ చేసే సాధారణ రకమైన నిల్వ విధానం. డిస్క్ డ్రైవ్ అనేది స్టోరేజ్ మెకానిజాన్ని అమలు చేసే పరికరం; ఇది సాధారణంగా డిస్క్ మీడియా నుండి వేరు చేయబడుతుంది. డిస్క్ స్టోరేజ్ డివైజ్‌ల యొక్క గుర్తించదగిన రకాలు నాన్-రిమూవబుల్ డిస్క్, ఫ్లాపీ డిస్క్ డ్రైవ్, దాని రిమూవబుల్ డిస్క్, ఇతర ఆప్టికల్ డిస్క్ డ్రైవ్‌లు, అనుబంధ ఆప్టికల్ డిస్క్ మీడియాను కలిగి ఉన్న హార్డ్ డిస్క్ డ్రైవ్.

కంప్యూటరులో ఫ్లాపీ డిస్కు, హార్డు డిస్కు, కంపాక్టు డిస్కులను సమాచారము నిల్వ చేయుటకు ఉపయోగిస్తాము. ఈ డిస్కులతో సమాచారము చదువుటకు, వ్రాయుటకు సంబంధిత **డిస్కు డ్రయివులు** ఉపయోగపడతాయి. ఫ్లాపీ డిస్కు కొరకు ఫ్లాసి డిస్కు డ్రయివు మొదలగునవి.

మొదటి వాణిజ్య డిజిటల్ డిస్క్ నిల్వ పరికరం IBM 350, ఇది IBM 305 RAMAC కంప్యూటింగ్ సిస్టమ్‌లో భాగంగా 1956లో చేయబడింది.

డిస్క్ స్టోరేజ్ ఇప్పుడు కంప్యూటర్ స్టోరేజ్, వినియోగదారు ఎలక్ట్రానిక్ స్టోరేజ్ రెండింటిలోనూ ఉపయోగించబడుతుంది, ఉదాహరణకు ఆడియో CDలు, వీడియో డిస్క్‌లు (VCD, DVD, బ్లూ-రే).

## మూలాలు

వర్గం:కంప్యూటర్ సంబంధిత వ్యాసాలు
రిత్విక్ ఘటక్

**రిత్విక్ కుమార్ ఘటక్** (ఆంగ్లం: Ritwik Kumar Ghatak; 1925 నవంబరు 4 - 1976 ఫిబ్రవరి 6) ప్రముఖ భారతీయ చలనచిత్ర దర్శకుడు, స్క్రీన్ రైటర్. అలాగే నాటక రచయిత. బెంగాలీ ప్రముఖ చిత్రనిర్మాతలు సత్యజిత్ రే, తపన్ సిన్హా, మృణాల్ సేన్‌లకు ఆయన సమకాలీకుడు. వీరందరి సినిమాలకు ప్రధానంగా సామాజిక వాస్తవికత, స్త్రీవాదం వంటి అంశాలే ఇతివృత్తాలు.

1974లో జుక్తి టక్కో ఆర్ గప్పో (*Jukti Takko Aar Gappo*) చిత్రానికిగానూ ఉత్తమ కథకు జాతీయ చలనచిత్ర అవార్డు రజత్ కమల్ అవార్డు రిత్విక్ ఘటక్ కు వరించింది. తితాష్ ఏక్తి నాదిర్ నామ్ (*Titash Ekti Nadir Naam*) చిత్రానికి బంగ్లాదేశ్ సినీ జర్నలిస్ట్ అసోసియేషన్ నుండి ఉత్తమ దర్శకుని అవార్డును గెలుచుకున్నాడు. భారత ప్రభుత్వం 1970లో ఆయనను పద్మశ్రీ పురస్కారంతో సత్కరించింది.

## కుటుంబం
రిత్విక్ ఘటక్ కుమారుడు రితాబన్ ఘటక్ కూడా సినిమా నిర్మాత. రిత్విక్ మెమోరియల్ ట్రస్ట్‌ ను స్థాపించాడు. ఆయన రిత్విక్ ఘటక్ బగలర్ బంగా దర్శన్, రోంగర్ గోలమ్‌ని పునరుద్ధరించాడు. అసంపూర్తిగా ఉన్న రామ్‌కింకర్‌ డాక్యుమెంటరీని పూర్తి చేశాడు.

రిత్విక్ ఘటక్ పెద్ద కూతురు సంహిత, నోబో నాగరిక్ పేరుతో ఒక డాక్యుఫీచర్ చేసింది. రిత్విక్ ఘటక్ చిన్న కూతురు 2009లో మరణించింది.

## పురస్కారాలు

* భారత ప్రభుత్వంచే 1970లో కళలకు పద్మశ్రీ
* 1957లో 5వ జాతీయ చలనచిత్ర అవార్డులలో మూడవ ఉత్తమ చలనచిత్రంగా ముసాఫిర్ కి గాను మెరిట్ సర్టిఫికేట్
* మధుమతి ఫిల్మ్‌ఫేర్ ఉత్తమ కథా పురస్కారానికి ఎంపిక
* 1974లో జుక్తి తక్కో ఆర్ గప్పో చిత్రానికి గానూ జాతీయ చలనచిత్ర పురస్కారం రజత్ కమల్ ఉత్తమ కథ
* 13వ జాతీయ చలనచిత్ర అవార్డులలో సుబర్ణరేఖకు బెంగాలీలో రెండవ ఉత్తమ చలనచిత్రంగా మెరిట్ సర్టిఫికేట్
* హీరర్ ప్రజాపతి 1970లో 16వ జాతీయ చలనచిత్ర అవార్డులలో ఉత్తమ బాలల చలనచిత్ర అవార్డు
## విశేషాలు
* 2003లో ఇతని జీవితం ఆధారంగా అనూప్ సింగ్  అనే దర్శక నిర్మాత ***ఏక్తి నాదిర్ నామ్*** అనే సినిమాను నిర్మించాడు. ఇది అంతర్జాతీయంగా ప్రశంసలను అందుకుంది.

## చిత్రమాలిక

దస్త్రం:Ritwik Ghatak (Young age photo).png|చిన్న వయసులో రిత్విక్ ఘటక్
దస్త్రం:Ritwik Ghatak 2007 stamp of India.jpg|2007లో భారత ప్రభుత్వం విడుదల చేసిన రిత్విక్ ఘటక్ పోస్టల్ స్టాంపు


## మూలాలు


వర్గం:భారతీయ సినిమా నిర్మాతలు
వర్గం:బెంగాలీ సినిమా దర్శకులు
వర్గం:భారతీయ సినిమా నటులు
వర్గం:బెంగాలీ రచయితలు
రాగిణి షా

**రాగిణి షా** భారతీయ నాటకరంగ, టెలివిజన్, సినిమా నటి. టీవిరంగంలో అనేక సహాయ పాత్రలలో నటించింది. *సరస్వతీచంద్ర* అనే సీరియల్‌లో దుగ్బా పాత్రతో గుర్తింపు పొందింది.

## వ్యక్తిగత జీవితం
నటుడు-దర్శకుడు దీపక్ ఘీవాలాతో రాగిణి వివాహం జరిగింది.

## కళారంగం
రాగిణి 50కి పైగా గుజరాతీ సినిమాల్లో నటించడంతోపాటు దర్శకత్వం కూడా చేసింది. ఆ తరువాత ముంబైకి వెళ్ళి, అక్కడ కొన్ని హిందీ టెలివిజన్ సీరియళ్ళలో నటించింది. ఈటీవి గుజరాతీలో ప్రసారమైన *మోతీ బా* సీరియల్‌లో ప్రధానపాత్రలో నటించింది.

1990ల ప్రారంభంలో దూరదర్శన్‌లో వచ్చిన *చాణక్య* సీరియల్‌లో సహాయక పాత్రతో హిందీ టీవిరంగంలోకి అరంగేట్రం చేసింది. 1999లో సోనీ టీవీలో వచ్చిన *ఏక్ మహల్ హో సప్నో కా* అనే హిందీ సీరియల్‌లో రష్మీ శేఖర్ నానావతిగా కనిపించింది. 2001లో *చందన్ కా పల్నా రేషమ్ కి డోరి* సీరియల్‌లో కూడా నటించింది. దాని తర్వాత హిందీ సీరియళ్ళలో సహాయక, తల్లి పాత్రలను పోషించింది. *సరస్వతీచంద్ర* (2013–14)లో దుగ్బా పాత్రలో నటించిన రాగిణి అందరికి గుర్తుండిపోయింది. *దియా ఔర్ బాతీ హమ్* (2011–16)లో మాసా పాత్రను పోషించింది, ఇది భారతీయ టెలివిజన్‌లో అత్యధిక రేటింగ్ పొందిన సీరియళ్ళలో ఒకటిగా నిలిచింది.

వినోద్ గణత్రా దర్శకత్వంలో వచ్చిన *హరున్ అరుణ్* (2009)లో ఒక పాత్రను పోషించింది. 2017 మే నుండి 2018 మే వరకు, స్టార్ ప్లస్‌లో వచ్చిన నామ్‌కరణ్ సీరియల్‌లో దయావంతి మెహతా సమాంతర ప్రధాన పాత్రను పోషించింది. గతంలో అదే పాత్రను పోషించిన ప్రముఖ నటి రీమా లాగూ ఆకస్మికంగా మరణించిన తర్వాత, నిర్మాత మహేష్ భట్ ఈ పాత్ర కోసం రాగిణి సంప్రదించాడు.

## నటించినవి

### టెలివిజన్
* 1991: చాణక్యుడు ( చాణక్యుడి తల్లి)
* 2001: చందన్ కా పల్నా రేషమ్ కి డోరీ (శ్రీమతి. జాంకీ భీమని)
* 2011-2016: దియా ఔర్ బాతీ హమ్ (మా సా)
* 2013-2014: సరస్వతీచంద్ర (దుబ్గా షహస్త్రర్‌)
* 2017: నామ్‌కరణ్ (దయావంతి మెహతా)
* 2021 మెహందీ హై రచ్నే వాలీ (జయరావు)

### సినిమాలు (కొన్ని)
* *డాకు రాణి గంగా* (1976, తొలి గుజరాతీ సినిమా)
* *హరున్ అరుణ్* (2009, గుజరాతీ)
* *హార్దిక్ అభినందన్* (2016, గుజరాతీ సినిమా)
* *దాదా హో డికారి* - గుజరాతీ సినిమా

## మూలాలు

## బయటి లింకులు
* 

వర్గం:1958 జననాలు
వర్గం:జీవిస్తున్న ప్రజలు
వర్గం:భారతీయ సినిమా నటీమణులు
వర్గం:హిందీ సినిమా నటీమణులు
వర్గం:గుజరాతీ సినిమా నటీమణులు
వర్గం:టెలివిజన్ నటీమణులు
వర్గం:రంగస్థల నటీమణులు